title: 2012/598/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/281

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2010
   (2012/598/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija Ewropea għad-Drittijiet Fundamentali għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 168/2007 tal-15 ta’ Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (3), u b’mod partikolari l-Artikolu 21 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0122/2012),

               1.

               Jagħti l-kwittanza lid-Direttur tal-Aġenzija tal-Unjoni Ewropea għad-Drittijiet Fundamentali għall-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur tal-Aġenzija tal-Unjoni Ewropea għad-Drittijiet Fundamentali, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 9.

      (2)  ĠU L 248, 16.9.2002, p. 1.

      (3)  ĠU L 53, 22.2.2007, p. 1.

      (4)  ĠU L 357, 31.12.2002, p. 72.
   ANNESS

      RAKKOMANDAZZJONIJIET TAL-PARLAMENT EWROPEW TUL DAWN L-AĦĦAR SNIN

               L-Aġenzija għad-Drittijiet Fundamentali

               2006

               2007

               2008

               2009

               Il-prestazzjoni

               mhux applikabbli

                           —

                           L-Aġenzija għandha timpenja ruħha għal sinerġiji ma’ istituzzjonijiet oħrajn attivi fil-qasam tad-drittijiet tal-bniedem

                           —

                           Objettivi SMART u indikaturi RACER għandhom jiġu introdotti fil-valutazzjonijiet tal-kisbiet

               mhux applikabbli

               Il-ġestjoni baġitarja u finanzjarja: il-proċeduri ta’ akkwist

                           —

                           L-Aġenzija ma rrispettatx ir-regoli dwar il-preżentazzjoni tal-baġit

                           —

                           Kwistjonijiet fil-ġestjoni baġitarja

                           —

                           Il-prinċipju ta’ ġestjoni finanzjarja soda kien mhedded bil-metodu ta’ valutazzjoni ppubblikat dan naqqas l-importanza relattiva tal-kriterju tal-prezz (fl-istennija ta’ metodu ta’ valutazzjoni ġdid)

                           —

                           Kważi l-approprjazzjonijiet kollha ġew impenjati (EUR 13 900 000 minn EUR 14 200 000)

                           —

                           Il-prinċipju ta’ ġestjoni finanzjarja soda kien mhedded bil-metodu ta’ valutazzjoni ppubblikat naqqas l-importanza relattiva tal-kriterju tal-prezz

                           —

                           Iħeġġeġ lill-Aġenzija ttejjeb l-ippjanar baġitarju u ta’ reklutaġġ tagħha sabiex tirrimedja għan-nuqqas ta’ konsistenza bejn il-previżjonijiet baġitarji u dawk tal-persunal tagħha

                           —

                           Jistieden lill-Aġenzija tagħmel progress fl-iżgurar ta’ valutazzjoni realistika tas-sejħiet għall-offerti

               Ir-riżorsi umani

               mhux applikabbli

               mhux applikabbli

               mhux applikabbli

               mhux applikabbli

               L-awditjar intern

               mhux applikabbli

               mhux applikabbli

                           —

                           L-Aġenzija ssodisfat ir-rakkomandazzjonijiet kollha magħmula mis-Servizz tal-Awditjar Intern

                           —

                           Minn disa' rakkomandazzjonijiet tal-IAS, għad fadal erbgħa x’jiġu implimentati mill-Aġenzija

          ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/282

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2010
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija Ewropea għad-Drittijiet Fundamentali għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għad-Drittijiet Fundamentali għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 168/2007 tal-15 ta’ Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (3), u b’mod partikolari l-Artikolu 21 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0122/2012),

               A.

               billi l-Qorti tal-Awdituri stqarret li kisbet garanziji raġonevoli li l-kontijiet annwali tal-Aġenzija tal-Unjoni Ewropea għad-Drittijiet Fundamentali (“l-Aġenzija”) għas-sena finanzjarja 2010 huma affidabbli, u li t-tranżazzjonijiet sottostanti huma legali u regolari,

               B.

               billi fl-10 ta’ Mejju 2011 il-Parlament ta l-kwittanza lid-Direttur tal-Aġenzija għall-implimentazzjoni tal-baġit tagħha għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                           —

                           ħeġġeġ lill-Aġenzija ttejjeb l-ippjanar baġitarju u ta’ reklutaġġ tagħha sabiex tindirizza n-nuqqas ta’ konsistenza bejn il-previżjonijiet baġitarji u dawk tal-persunal,

                           —

                           stieden lill-Aġenzija tagħmel progress fl-iżgurar ta’ evalwazzjoni realistika tas-sejħiet għall-offerti,

                           —

                           stieden lill-Aġenzija ssib soluzzjoni għall-erba’ rakkomandazzjonijiet li fadal tas-Servizz tal-Awditjar Intern (IAS),

               C.

               billi l-baġit globali tal-Aġenzija għas-sena finanzjarja 2010 kien ta’ EUR 20 200 000, li huwa 17,44 % aktar meta mqabbel mal-2009,

               D.

               billi l-kontribuzzjoni inizjali tal-Unjoni għall-baġit tal-Aġenzija għall-2010 kienet ta’ EUR 19 100 000 meta mqabbla ma’ EUR 17 000 000 fl-2009 (6), li tfisser żieda ta’ 12,35 %,

      Il-ġestjoni baġitarja u finanzjarja

               1.

               Ifakkar li l-kontribuzzjoni inizjali tal-Unjoni lill-Aġenzija għall-2010 ammontat għal EUR 19 100 000; josserva madankollu, li EUR 900 000, li ġejjin mill-irkupru tal-bilanċ pożittiv, żdiedu ma’ dan l-ammont u, konsegwentement, il-kontribuzzjoni totali tal-Unjoni laħqet l-ammont ta’ EUR 20 000 000;

               2.

               Jirrikonoxxi mir-Rapport tal-Aġenzija dwar il-ġestjoni baġitarja u finanzjarja li kien hemm żewġ baġits emendatorji tul is-sena finanzjarja 2010 u ammontaw għal EUR 212 010; jinnota, b’mod partikolari, li ż-żewġ baġits emendatorji kellhom żewġ skopijiet:

                           —

                           biex jikkunsidraw il-parteċipazzjoni tal-Kroazja fil-ħidma tal-Aġenzija;

                           —

                           biex jirrikonoxxu li l-Aġenzija rċeviet terz mill-kera tax-xahar mingħand l-awtoritajiet Awstrijaċi għall-perjodu bejn Jannar u Ġunju 2010;

               3.

               Jinnota mir-Rapport dwar il-ġestjoni baġitarja u finanzjarja li ġew allokati EUR 13 830 000 għal spejjeż amministrattivi filwaqt li EUR 6 170 000 ġew allokati għan-nefqa operattiva; jinnota li dawn iċ-ċifri jirrappreżentaw żieda ta’ 13 % għan-nefqa amministrattiva u żieda ta’ 26 % għan-nefqa operattiva meta mqabbla mal-baġit finali tal-2009;

               4.

               Jaċċerta ruħu mill-Aġenzija li r-rata ta’ implimentazzjoni tal-kontribut tal-Unjoni segwa dak tas-sena l-oħra u baqa’ 100 %, u li r-rata tal-implimentazzjoni tal-baġit f’termini ta’ ħlasijiet laħqet 61,65 % fl-2010 meta mqabbla ma’ 60,64 % fl-2009; jinnota bi tħassib li taħt it-Titolu III (Nefqa operattiva), ir-rata tal-implimentazzjoni tal-baġit f’termini ta’ ħlasijiet laħqet biss 28,08 %; għalhekk jistieden lill-Aġenzija biex tagħmel aktar sforzi u tieħu azzjonijiet xierqa biex tiżgura livell ogħla ta’ implimentazzjoni tal-baġit f’termini ta’ ħlasijiet, b’mod partikolari taħt it-Titolu III;

               5.

               Jilqa’ l-iżvilupp tas-softwer ICT tal-Aġenzija għall-immaniġġjar tal-proġetti (jiġifieri MATRIX) li jikkostitwixxi għodda effettiva megħjuna mill-kompjuter għat-twaqqif ta’ pjanijiet ta’ proġetti u d-dokumentazzjoni tagħhom b’mod uniformi u għall-implimentazzjoni u l-immaniġġjar ta’ proġetti, u li, skont l-awditjar tal-IAS dwar l-ippjanar u l-immonitorjar ta’ Marzu 2011, ġie ddikjarat li jikkostitwixxi l-aħjar prattika u sors ta’ saħħa; jilqa’ wkoll l-inizjattiva tal-Aġenzija li tgħaqqad MATRIX ma’ ABAC, is-sistema baġitarja, sabiex tiġi pprovduta informazzjoni dwar il-livell ta’ implimentazzjoni tal-approprjazzjonijiet għall-impenji u għall-ħlasijiet;

      Ir-riporti ta’ approprjazzjonijiet u trasferimenti

               6.

               Iħeġġeġ lill-Aġenzija ttejjeb l-ippjanar implimentattiv baġitarju tagħha sabiex tnaqqas il-livell għoli ta’ riporti tagħha (EUR 6 900 000); jinnota b’mod partikolari skont il-Qorti tal-Awdituri li l-Aġenzija impenjat 48 %, jiġifieri EUR 4 600 000, tat-Titolu III annwali tagħha (Nefqa operattiva) f’Diċembru 2010; huwa tal-opinjoni li tali konċentrazzjoni ta’ nfiq fl-aħħar ġimgħat tas-sena jħalli impatt sinifikanti fuq il-livell ta’ riporti u jindika ħtieġa ċara li jittejjeb l-ippjanar implimentattiv baġitarju tal-Aġenzija; jinnota mill-Aġenzija li reċentament adottat modulu tal-baġit li għandu jippermettilha tippjana b’mod annwali l-livell ta’ trasferimenti tagħha;

               7.

               Jirrikonoxxi madankollu d-dikjarazzjoni tal-Aġenzija, li din ħadet miżuri xierqa (pereżempju ppjanar minn sentejn qabel) għat-titjib fit-tqassim tal-implimentazzjoni tal-baġit tul is-sena, biex b’hekk jiġu evitati konċentrazzjonijiet tul l-aħħar xahar;

               8.

               Jaċċerta ruħu mill-Aġenzija li r-rata ta’ implimentazzjoni ta’ approprjazzjonijiet riportati awtomatikament mill-2009 għall-2010 laħqu 94 % fl-2010, li fisser li EUR 414 633 ma ġewx utilizzati;

               9.

               Jinnota mir-Rapport dwar il-ġestjoni baġitarja u finanzjarja li l-Bord Amministrattiv approva żewġ trasferimenti baġitarji bit-total ta’ EUR 2 791 055; jinnota li dawn it-trasferimenti kienu marbuta mal-allokazzjoni ta’ bilanċ pożittiv iġġenerat taħt Titolu I (Nefqa tal-persunal) minħabba dewmien fir-reklutaġġ;

               10.

               Jistabbilixxi mir-Rapport dwar il-ġestjoni baġitarja u finanzjarja, li d-Direttur tal-Aġenzija awtorizza 14-il trasferiment baġitarju bit-total ta’ EUR 228 111; jinnota, skont l-Aġenzija, li dawn it-trasferimenti fil-maġġorparti tagħhom huma relatati ma’ azzjonijiet korrettivi meħtieġa għall-implimentazzjoni effiċjenti tal-Programm ta’ Ħidma Annwali tagħha kif ukoll għan-nefqa amministrattiva;

               11.

               Jinnota bi tħassib l-kumment tal-Qorti tal-Awdituri dwar l-impenn ta’ 48 % tan-nefqa operattiva fl-aħħar xahar tal-2010 u b’konsegwenza, il-livell għoli ta’ trasferimenti; jappoġġa l-isforzi tal-Aġenzija biex tevita din is-sitwazzjoni fil-futur, b’mod partikolari billi tippjana l-attivitajiet tagħha sentejn qabel u billi tfassal objettivi tul is-sena fir-rigward tal-implimentazzjoni tal-baġit; jistieden lill-Aġenzija tiżgura li l-ippjanar baġitarju tagħha jippermetti talbiet ad hoc mill-Parlament; jinnota li ntużaw kważi l-ammonti kollha trasferiti għall-2011, li wasslu għal riżultat finali għall-2010 ta’ 98,55 %;

               12.

               Jistieden lill-Aġenzija twettaq il-miżuri meħtieġa biex tiddetermina u ssolvi l-ostakoli ewlenin marbutin man-nefqa baġitarja, finanzjament ta’ proġetti, reklutaġġ u ma’ restrizzjonijiet legali u amministrattivi, sabiex tiżgura l-ġestjoni effiċjenti tal-baġit tagħha;

      Ir-riżorsi umani

               13.

               Jinnota mir-Rapport dwar il-ġestjoni baġitarja u finanzjarja tagħha li l-Aġenzija affaċċjat diffikultajiet biex tħajjar kandidati sabiex jirrispondu għal sejħiet ta’ espressjoni ta’ interess għall-pożizzjonijiet ta’ Esperti Nazzjonali Sekondati; jinnota b’dispjaċir li żewġ kandidati li kellhom suċċess irtiraw l-espressjonijiet ta’ interess tagħhom għal sekondar fl-Aġenzija;

               14.

               Jinnota li l-kwittanza għall-implimentazzjoni tal-baġit tal-Aġenzija għandha tkompli tiġi bbażata fuq il-prestazzjoni tagħha matul is-sena.

               15.

               Jinnota bi tħassib li d-dewmien fit-tlestija ta’ proċeduri ta’ reklutaġġ, fisser li 59 kariga biss minn 72 setgħu jimtlew tul l-2010; jistieden lill-Aġenzija tieħu l-passi kollha meħtieġa sabiex tevita li din is-sitwazzjoni tirrepeti ruħha; jinnota bi tħassib l-allegazzjonijiet ta’ fastidju fil-konfront ta’ persunal u l-kawża li nfetħet; jitlob li l-Aġenzija tindirizza dawn l-allegazzjonijiet b’mod xieraq; jistieden lill-Aġenzija tiċċara t-trattament tal-informaturi u tippreżenta rapport bil-miktub lill-Parlament dwar l-applikazzjoni tar-regoli fis-seħħ għall-protezzjoni tagħhom;

               16.

               Jinnota bi tħassib, li tul il-proċedura ta’ kwittanza tal-2009, il-Qorti tal-Awdituri diġà kkummentat li l-Aġenzija tista’ ttejjeb l-ippjanar baġitarju u ta’ reklutaġġ tagħha, b’mod partikolari fir-rigward tar-rata għolja ta’ karigi battala (21 %) u l-volum għoli ta’ approprjazzjonijiet trasferiti; itenni li l-Aġenzija għandha tieħu l-passi kollha meħtieġa sabiex ittejjeb is-sitwazzjoni;

      Il-prestazzjoni

               17.

               Jirrikonoxxi mir-Rapport annwali ta’ attività tagħha, li l-Aġenzija adottat kodiċi ta’ mġiba amministrattiva tajba li, flimkien mar-Regolamenti tal-Persunal, ifittex li jiżgura mġiba etika, jevita kunflitti ta’ interess, jimpedixxi l-frodi u jinkoraġġixxi r-rappurtar ta’ irregolaritajiet; jinnota barra minn hekk, li jittieħdu miżuri speċifiċi għaż-żieda fl-għarfien u biex jiġu evitati kunflitti ta’ interess (dikjarazzjonijiet) waqt proċeduri ta’ reklutaġġ u f’bordijiet ta’ għażla rigward l-akkwist;

               18.

               Jinnota b’sodisfazzjon, li sabiex jissaħħaħ ulterjorment dan il-kontroll intern, l-Aġenzija timmira li ttejjeb l-applikazzjoni ta’ regoli għar-rappurtar ta’ irregolaritajiet u l-protezzjoni tal-informaturi u li dan it-titjib huwa ppjanat li jseħħ fl-2012; jistieden lill-Aġenzija tinforma lill-awtorità ta’ kwittanza dwar il-miżuri adottati u implimetati f’dan ir-rigward;

      L-awditjar intern

               19.

               Jirrikonoxxi li l-IAS segwa l-implimentazzjoni tar-rakkomandazzjonijiet li kien għamel fl-2010; jinnota b’mod partikolari li dawk ir-rakkomandazzjonijiet kollha ngħalqu;

               20.

               Jinnota mill-Aġenzija li l-IAS għamel awditjar dwar l-ippjanar u l-immonitorjar f’Marzu 2011 u fformula 11-il rakkomandazzjoni, fejn waħda minnhom ġiet meqjusa bħala “verament importanti”, sebgħa “importanti” u tlieta bħala “mixtieqa”; jinnota d-dikjarazzjoni tal-Aġenzija li l-IAS qies li 10 mill-11-il rakkomandazzjoni jridu jiġu implimentati u li l-bqija tar-rakkomandazzjonijiet “importanti” tqiesu li għadhom fil-proċess;

               21.

               Jiġbed l-attenzjoni għar-rakkomandazzjonijiet tiegħu minn rapporti preċedenti dwar il-kwittanza, kif stabbilit fl-Anness ta’ din ir-riżoluzzjoni;

               22.

               Jirreferi, fir-rigward tal-kummenti l-oħrajn li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (7) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 366, 15.12.2011, p. 9.

      (2)  ĠU L 248, 16.9.2002, p. 1.

      (3)  ĠU L 53, 22.2.2007, p. 1.

      (4)  ĠU L 357, 31.12.2002, p. 72.

      (5)  ĠU L 250, 27.9.2011, p. 220.

      (6)  ĠU L 64, 12.3.2010, p. 1037.

      (7)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).


title: Deċiżjoni tal-Parlament Ewropew tat-23 ta' April 2009 dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/117

         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2007
   (2009/645/KE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea tal-Mediċini għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Ewropea tal-Mediċini għas-sena finanzjarja 2007, flimkien mat-tweġibiet tal-Aġenzija (2),

               —

               wara li kkunsidra r-rakkomandazzjoni tal-Kunsill tal-10 ta’ Frar 2009 (5588/2009 – C6–0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004 li jistabbilixxi proċeduri tal-Komunità għall-awtorizzazzjoni u s-superviżjoni ta’ prodotti mediċinali għall-użu mill-bniedem u mill-veterinarji u li jistabbilixxi Aġenzija Ewropea għall-Mediċini (4), u b’mod partikolari, l-Artikolu 68 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A6-0162/2009),

               1.

               Jagħti l-kwittanza lid-Direttur Eżekuttiv tal-Aġenzija Ewropea tal-Mediċini għall-implimentazzjoni tal-baġit tal-Aġenzija għas-sena finanzjarja 2007;

               2.

               Jippreżenta l-kummenti tiegħu fir-Riżoluzzjoni ta’ hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni, kif ukoll ir-Riżoluzzjoni li hija parti integrali minnha, lid-Direttur Eżekuttiv tal-Aġenzija Ewropea tal-Mediċini, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 278, 31.10.2008, p. 10.

      (2)  ĠU C 311, 5.12.2008, p. 27.

      (3)  ĠU L 248, 16.9.2002, p. 1.

      (4)  ĠU L 136, 30.4.2004, p. 1.

      (5)  ĠU L 357, 31.12.2002, p. 72.
   RIŻOLUZZJONI TAL-PARLAMENT EWROPEW
   tat-23 ta’ April 2009
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit tal-Aġenzija Ewropea tal-Mediċini għas-sena finanzjarja 2007
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea tal-Mediċini għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Ewropea tal-Mediċini għas-sena finanzjarja 2007, flimkien mat-tweġibiet tal-Aġenzija (2),

               —

               wara li kkunsidra r-rakkomandazzjonijiet tal-Kunsill tal-10 ta’ Frar 2009 (5588/2009 – C6–0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004 li jistabbilixxi proċeduri tal-Komunità għall-awtorizzazzjoni u s-superviżjoni ta’ prodotti mediċinali għall-użu mill-bniedem u mill-veterinarji u li jistabbilixxi Aġenzija Ewropea għall-Mediċini (4), u b’mod partikolari, l-Artikolu 68 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A6-0162/2009),

               A.

               billi l-Qorti Ewropea tal-Awdituri (QEA) ddikjarat li kisbet assigurazzjoni raġonevoli li l-kontijiet annwali għas-sena finanzjarja 2007 huma affidabbli, u li t-tranżazzjonijiet bażiċi huma legali u regolari;

               B.

               billi fit-22 ta’ April 2008 l-Parlament ta l-kwittanza lid-Direttur Eżekuttiv tal-Aġenzija Ewropea tal-Mediċini fir-rigward tal-implimentazzjoni tal-baġit tal-Aġenzija għas-sena finanzjarja 2006 (6), u fir-Riżoluzzjoni li takkumpanja d-deċiżjoni ta’ kwittanza, inter alia:

                           —

                           innota d-dikjarazzjoni tal-QEA fir-rapport tagħha għall-2006 li rigward in-nefqa amministrattiva, l-użu tal-approprjazzjonijiet ta’ impenn kien inqas minn 60 %;

                           —

                           innota li ammont konsiderevoli ta’ approprjazzjonijiet baġitarji għall-2006 kienu trasferiti għall-2007 minħabba n-natura tal-proġetti trattati mill-Aġenzija;

                           —

                           innota li f’Diċembru 2006, il-Bord tal-Immaniġġjar tal-Aġenzija ddecieda li jwettaq reviżjoni tas-sistema tal-iskala tal-miżati b’konsultazzjoni mal-awtoritajiet nazzjonali kompetenti;

               1.

               Jenfasizza li l-baġit tal-Aġenzija huwa ffinanzjat mill-baġit tal-UE u b’mod partikolari mill-miżati mħallsa mill-applikanti tal-industrija farmaċewtika biex tinkiseb jew tinżamm awtorizzazzjoni Komunitarja ta’ kummerċjalizzazzjoni. Jinnota madanakollu li l-kontribuzzjoni ġenerali tal-KE żdiedet b’24.48 % bejn l-2006 u l-2007 u tirrappreżenta 24,13 % tad-dħul totali tal-2007; huwa konxju f’dan il-kuntest tal-kompiti ġodda assenjati li jirriżultaw mir-Regolament (KE) Nru 1901/2006 tal-Parlament Ewropew u tal-Kunsill tat-12 ta’ Diċembru 2006 dwar prodotti mediċinali għal użu pedjatriku (7) u żieda fil-linja baġitarja tal-mediċini orfni;

               2.

               Jilqa’ b’sodisfazzjon l-isforzi tal-Aġenzija biex tipprovdi iktar konsulenza xjentifika fi stadji bikrija tal-iżvilupp ta’ mediċini ġodda kif ukoll l-introduzzjoni ta’ miżuri li jħaffu l-evalwazzjoni ta’ mediċini li huma ta’ importanza kritika għas-saħħa pubblika u biex tħaffef l-iżvilupp u l-implimentazzjoni ta’ programmi Telematiċi;

               3.

               Jikkunsidra l-Aġenzija bħala sors ta’ konsulenza xjentifika importanti, ta’ rakkomandazzjonijiet ibbażati fuq ix-xjenza, tal-aħjar prassi għall-evalwazzjoni tal-mediċini u tas-superviżjoni fl-Ewropa u jilqa’ b’sodisfazzjon il-kontribuzzjonijiet lill-Kummissjoni u lill-Istati Membri għall-armonizzazzjoni ta’ standards regolatorji f’livell internazzjonali;

               4.

               Jinkoraġġixxi lill-Aġenzija biex tkompli l-attività tagħha fil-qasam tal-Mediċini Orfni; jiskoraġġixxi, madanakollu, it-tnaqqis fil-kontribuzzjoni tal-Mediċini Orfni, prinċipalment minħabba bidla fil-politika dwar tnaqqis tal-ħlas ta’ mediċini orfni li jirriżulta mill-flessibilità provduta mir-Regolament tal-Kunsill (KE) Nru 297/95 tal-10 ta’ Frar 1995 dwar drittijiet pagabbli lill-Aġenzija Ewropea għall-Evalwazzjoni ta’ Prodotti Mediċinali (8), li minkejja dan, jirriżulta (jiġġenera) fi tnaqqis ta’ 26,25 % fl-2007 meta mqabbel mal-2006;

               5.

               Jenfasizzza l-irwol tal-Aġenzija biex tissorvelja s-sikurezza tal-mediċini permezz tan-network ta’ farmakoviġilanza; jitlob, madanakollu, li jkun hemm titjib kostanti tal-livell ta’ viġilanza;

         Punti ta’ dgħjufija fil-ġestjoni tal-baġit rigward il-programm Telematics

               6.

               Jinnota l-kritika tal-QEA li, bħal ma ġara fl-2006, il-livell għoli ta’ trasferimenti għal nefqa amministrattiva prinċipalment kien dovut għall-programm Telematics; jinnota d-dikjarazzjoni tal-QEA li din is-sitwazzjoni kienet kontra l-prinċipju tal-annwalità u li l-Aġenzija għandha tiżgura ippjanar u sorveljanza aħjar tal-implimentazzjoni tal-programm;

               7.

               Jinnota r-rakkomandazzjoni tal-QEA li l-Aġenzija għandha tikkunsidra li tuża sistema ta’ approprjazzjonijiet divrenzjata għall-programm Telematics, sistema li kienet aktar adattata għall-immaniġġjar baġitarju ta’ programmi bħal dawn;

               8.

               Jistieden lill-Aġenzija biex timplimenta r-rakkomandazzjoni tal-QEA li tuża approprjazzjonijiet divrenzjati għall-programm Telematics fil-pront; jitlob li l-Aġenzija tirrapporta dwar l-azzjoni meħuda fir-rapport ta’ attività annwali tagħha għall-2008;

         Punti ta’ dgħjufija f il-proċeduri ta’ akkwist

               9.

               Jiġbed l-attenzjoni għar-riżultat tal-QEA rigward il-proċeduri ta’ akkwist, li juri li:

                           —

                           f’żewġ każijiet il-proċeduri magħżula ma kinux ġustifikati biżżejjed,

                           —

                           fi tliet każijiet il-metodi ta’ evalwazzjoni għall-kriterji tal- prezz ma kinux biżżejjed,

                           —

                           f’każ wieħed ta’ proċedura ta’ akkwist konġunta ma’ ħames aġenziji oħra, il-volum tas-servizzi li għandhom ikunu akkwistati ma kienx identifikat b’mod xieraq;

               10.

               Jiġbed l-attenzjoni għar-risposti tal-Aġenzija li fil-fehma tagħha:

                           —

                           stabbilixxiet formola għall-evalwazzjoni oġġettiva tal-prezz bħala kriterju tal-għoti b’effett mis-17 ta’ Marzu 2008;

                           —

                           fil-każ tal-proċedura ta’ akkwist konġunta, l-istima oriġinali kienet reġgħet ġiet evalwata minħabba l-progress teknoloġiku li seħħ bejn id-definizzjoni ta’ servizzi li għandhom ikunu provduti u t-tnidija tal-proċedura ta’ akkwist;

               11.

               Jitlob lill-Aġenzija biex tindirizza l-punti ta’ dgħjufija fil-proċeduri ta’ akkwist imsemmija hawn fuq u biex tirrapporta dwar l-azzjoni li tkun ittieħdet fir-rapport ta’ attività annwali tagħha għall-2008;

         Progress biex tkun żgurata konformità mar-Regolament dwar id-drittijiet

               12.

               Jiġbed l-attenzjoni li l-QEA, fir-rapport annwali tagħha għall-2006, sabet li l-prassi tal-Aġenzija kienet qed tmur kontra r-Regolament dwar il-miżata għar-raġunijiet li ġejjin: il-klijenti tal-Aġenzija intbagħtilhom kont b’ammont maqsum f’żewġ partijiet, l-ispejjeż tal-Aġenzija u ammont li reġa’ tħallas lura lir-rapporteurs tal-Istati Membri biex ikopri l-ispejjeż tagħhom stess; u r-rapporteur’s tal-Istati Membri madanakollu, qatt ma pprovdew evidenza sħiħa tal-ispejjeż reali tagħhom;

               13.

               Jinnota li l-QEA fir-rapport annwali tagħha għall-2007, segwiet dawn ir-riżultati u qalet li l-Bord tat-Tmexxija tal-Aġenzija waqqaf grupp biex jikkalkula l-ispiża li ressaq proposta biex ikun hemm għażla alternattiva għar-remunerazzjoni tar-rapporteurs fl-aħħar tal-2007.

               14.

               Jinsisti, skont ir-rakkomandazzjoni tal-QEA, li l-Aġenzija tagħmel progress ulterjuri biex issolvi din il-kwistjoni u biex tirrapporta l-azzjoni ta’ segwitu meħuda fir-rapport ta’ attività annwali tagħha għall-2008,

               15.

               Jirreferi għal osservazzjonijiet oħrajn li jakkumpanjaw id-deċiżjoni ta’ kwittanza li huma ta’ natura orizzontali għar-riżoluzzjoni tiegħu tat-23 ta’ April 2009 dwar il-ġestjoni finanzjarja u l-kontroll tal-aġenziji tal-UE (9).

      (1)  ĠU C 278, 31.10.2008, p. 10.

      (2)  ĠU C 311, 5.12.2008, p. 27.

      (3)  ĠU L 248, 16.9.2002, p. 1.

      (4)  ĠU L 136, 30.4.2004, p. 1.

      (5)  ĠU L 357, 31.12.2002, p. 72.

      (6)  ĠU L 88, 31.3.2009, p. 175.

      (7)  ĠU L 378, 27.12.2006, p. 1.

      (8)  ĠU L 35, 15.2.1995, p. 1.

      (9)  Ara paġna 206 ta’ dan il-Ġurnal Uffiċjali.


title: 2012/751/PESK: Deċiżjoni tal-Kumitat Politiku u ta' Sigurtà EULEX KOSOVO/3/2012 tal- 4 ta' Diċembru 2012 dwar il-ħatra tal-Kap tal-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO

text:
               6.12.2012

               MT

               Il-Ġurnal Uffiċjali tal-Unjoni Ewropea

               L 334/46

         DEĊIŻJONI TAL-KUMITAT POLITIKU U TA' SIGURTÀ EULEX KOSOVO/3/2012
   tal-4 ta' Diċembru 2012
   dwar il-ħatra tal-Kap tal-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO
   (2012/751/PESK)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea u, b'mod partikolari t-tielet paragrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2008/124/PESK tal-4 ta' Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (1), u b'mod partikolari l-Artikolu 12(2) tagħha,
   Billi:

               (1)

               Fl-4 ta' Frar 2008, il-Kunsill adotta l-Azzjoni Konġunta 2008/124/PESK li stabbilixxiet il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO.

               (2)

               Fil-5 ta' Ġunju 2012, il-Kunsill adotta d-Deċiżjoni 2012/291/PESK (2) li temenda l-Azzjoni Konġunta 2009/124/PESK u li testendi t-tul ta' żmien ta' EULEX KOSOVO sal-14 ta' Ġunju 2014.

               (3)

               Skont l-Artikolu 12(2) tal-Azzjoni Konġunta 2008/124/PESK, il-Kumitat Politiku u ta' Sigurtà huwa awtorizzat, f'konformità mal-Artikolu 38 tat-Trattat, li jieħu d-deċiżjonijiet rilevanti bl-għan li jeżerċita l-kontroll politiku u d-direzzjoni strateġika tal-EULEX KOSOVO, inklużi deċiżjonijiet dwar il-ħatra tal-Kap tal-Missjoni.

               (4)

               Fl-20 ta' Novembru 2012, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà pproponiet il-ħatra tal-Ambaxxatur Bernd BORCHARDT bħala l-Kap tal-Missjoni ta' EULEX KOSOVO mill-1 ta' Frar 2013,

         ADOTTA DIN ID-DEĊIŻJONI:
   Artikolu 1
   L-Ambaxxatur Bernd BORCHARDT huwa b'dan maħtur bħala l-Kap tal-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO, b'effett mill-1 ta' Frar 2013.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika sal-14 ta' Ġunju 2014.

      Magħmul fi Brussell, l-4 ta’ Diċembru 2012.

            Għall-Kumitat Politiku u ta' Sigurtà

            Il-President

         O. SKOOG

      (1)  ĠU L 42, 16.2.2008, p. 92.

      (2)  ĠU L 146, 6.6.2012, p. 46.


title: Aġenzija Ewropea għall-ambjent Deċiżjoni tal-21 ta' Marzu 1997 dwar l-aċċess pubbliku għal dokumenti ta' l-Aġenzija Ewropea għall-Ambjent (97/K 282/04)

text:
Avviż Legali Importanti

|

31997Y0918(01)

Official Journal C 282 , 18/09/1997 P. 0005 - 0007

		Aġenzija Ewropea għall-ambjentDeċiżjoni tal-21 ta' Marzu 1997 dwar l-aċċess pubbliku għal dokumenti ta' l-Aġenzija Ewropea għall-Ambjent(97/K 282/04)Memorandum ta' tifsir1. Skond ir-Regolament tal-Kunsill (KEE) Nru. 1210/90 tas-7 ta' Mejju 1990 dwar it-twaqqif ta' Aġenzija Ewropea għall-Ambjent u n-Network Ewropea ta' Komunikazzjoni tat-Tagħrif u l-Osservazzjoni dwar l-Ambjent [1], waħda mill-funzjonijiet ta' l-Aġenzija hi "li tiżgura li l-pubbliku hu informat tajjeb dwar l-istat ta' l-ambjent" (Artikolu 1(2)). B'konformità ma' dan il-prospett ġenerali, l-Aġenzija għandha l-għan li tiżgura "tixrid wiesgħa ta' informazzjoni serja dwar l-ambjent" (Artikolu 2, punt (vi)).2. Waqt li jiġi kkunsidrat li aċċess liberu għal informazzjoni disponibbli dwar l-ambjent miżmuma mill-awtoritajiet pubbliċi ta' l-Istati Membri ttejjeb il-protezzjoni ambjentali, l-aċċess għal dokumenti miżmuma minn Stati Membri ġie żgurat bid-Direttiva tal-Kunsill 90/313/KEE tas-7 ta' Ġunju 1990 dwar il-libertà ta' aċċess għal informazzjoni dwar l-ambjent [2].3. Fis-6 ta' Diċembru 1993 il-Kunsill u l-Kummissjoni approvaw kodiċi ta' kondotta dwar l-aċċess pubbliku għal dokumenti tal-Kunsill u tal-Kummissjoni [3]. Ftit wara, iż-żewġ istituzzjonijiet, waqt li jimplimentaw dan il-kodiċi ta' kondotta, adottaw id-deċiżjonijiet dwar aċċess pubbliku għad-dokumenti rispettivi tagħhom [4].4. L-Aġenzija s'issa applikat id-deċiżjoni tal-Kummissjoni b'analoġija. Madankollu, peress li ġiet awtorizzata b'personalità ġuridika u awtonomija legali, hi mhix limitata bid-Deċiżjoni msemmija hawn fuq, u għalhekk hu neċessarju għall-Aġenzija li tadotta sett ta' regoli tagħha proprja dwar aċċess pubbliku għal dokumenti ta' l-Aġenzija Ewropea dwar l-Ambjent.Hu indikat bis-sħiħ li dawn ir-regoli jsegwu mill-qrib dawk adottati mill-Kunsill u mill-Kummissjoni. B'konformità mal-prinċipju ta' awtonomija legali, id-deċiżjoni ma tirreferix għall-kodiċi ta' kondotta msemmi hawn fuq imma għandha tiġi applikata fuq bażi indipendenti.5. Rigward is-sustanza tad-deċiżjoni, il-punt ta' tluq għandu jkun, u dan għandu jkun muri ċar, li l-Aġenzija hi deċiża li tawtorizza aċċess għal dokumenti eżistenti fl-aktar mod wiesgħa possibli. L-iskop tad-deċiżjoni hu li jiġu stabbiliti regoli li jridu jiġu applikati mill-pubbliku għal dokumenti disponibbli mingħajr ma jiġi muri interess. Għandu jiġi mifhum li l-applikanti huma biss intitolati li jirċievu jew li jikkonsultaw dokumenti eżistenti. M'hemm l-ebda obbligu għall-Aġenzija li taċċetta xogħol għal riċerka jew li tipproduċi dokumenti ġodda fuq it-talba tal-pubbliku.6. Aċċess għal dokumenti (hi liema hi l-format tagħhom) tkun normalment restritta għal dokumenti maħruġa mill-Aġenzija. Għad-dokumenti kollha l-oħra mitluba, l-applikanti għandhom jiġu mistiedna li japplikaw lill-awtorità li toħroġ dawn id-dokumenti.7. Filwaqt li konsultazzjoni tad-dokumenti ta' l-Aġenzija fil-bini ta' l-Aġenzija jkun normalment bla ħlas, l-Aġenzija għandha jkollha l-possibiltà li titlob prezz żgħir għal fotokopji ta' dokumenti li jaqbżu t-30 paġna.8. Aċċess għal dokumenti ta' l-Aġenzija għandu jiġi rrifjutat taħt ċerti kondizzjonijiet, speċjalment f'każi fejn l-interess pubbliku, il-protezzjoni ta' l-individwu u l-privatezza, il-protezzjoni ta' sigriet kummerċjali u industrijali jeħtieġu hekk. Għal raġunijiet ta' koerenza, hu meqjus opportun li jiġu abbozzati dawn l-eċċezzjonijiet (Artikolu 5) eżattament bl-istess mod kif jidhru fil-kodiċi ta' kondotta adotta mill-Kunsill u mill-Kummissjoni.9. Il-proċedura stabbilita bid-deċiżjoni hi kif ġejja:- l-applikazzjonijiet kollha għandhom jiġu indirizzati lill-Uffiċċju tad-Direttur Eżekuttiv. It-talbiet kollha għandhom ikun kontrollati mid-Direttur Eżekuttiv,- jekk l-Aġenzija bi ħsiebha tirrifjuta l-aċċess għad-dokumenti, l-applikant għandu jiġi informat bil-kitba dwar ir-raġunijiet ta' din l-intenzjoni. L-applikant jista' jiddepożita appell kontra din id-deċiżjoni lill-president tal-Bord ta' Amministrazzjoni. Hu maħsub li dan iseħħ biss f'okkażjonijiet eċċezzjonali,- Jekk il-president tal-Bord ta' l-Amministrazzjoni jiddeċiedi li jwarrab l-appell, id-deċiżjoni tiegħu għandha turi r-raġunijiet tiegħu u jinforma lill-applikant dwar il-possibiltà li jirreferi l-kwistjoni lill-Ombudsman skond l-Artikolu 138ċ tat-Trattat tal-KE.10. Id-Deċiżjoni tal-Bord ta' l-Amministrazzjoni ta' l-Aġenzija Ewropea dwar l-Ambjent ġiet adottata u għandha tkun riveduta wara sentejn mill-istess korp. Għandha tiġi ppublikata fil-Ġurnal Uffiċjali tal-Komunitajiet Ewropej (serje "K") u mqiegħdha għad-dispożizzjoni tal-pubbliku.Test tad-deċiżjoniI. Il-pubbliku għandu jkollu aċċess l-aktar wiesgħa għal dokumenti ta' l-Aġenzija skond il-kondizzjonijiet stabbiliti f'din id-deċiżjoni."Dokumenti ta' l-Aġenzija" tfisser kull test eżistenti miktub, hu x'inhu l-format tiegħu, li fih informazzjoni eżistenti u li joħroġ mill-Aġenzija Ewropea dwar l-Ambjent. Din id-Deċiżjoni ma tgħoddx għal dokumenti diġà ppublikati.II. Applikazzjoni għal aċċess għal dokument ta' l-Aġenzija għandha tintbagħat bil-kitba lid-Direttur Eżekuttiv ta' l-Aġenzija [5]. L-applikanti m'għandhomx għalfejn juru motivazzjoni.L-applikazzjonijiet għandhom isiru f'manjiera preċiża biżżejjed u għandhom ikollhom l-informazzjoni meħtieġa biex jiġi identifikat id-dokument mitlub. Fejn hu neċessarju, l-applikant għandu jiġi mistoqsi għal aktar dettalji.III. L-applikant għandu jkollu aċċess għal dokumenti ta' l-Aġenzija jew billi jikkonsultahom fil-bini ta' l-Aġenzija jew billi tintbagħatlu kopja a spejjeż tiegħu. Għal fotokopji li jaqbżu 30 karta, l-Aġenzija tista' titlob ħlas ta' 10 ECU, u 0036 ECU kull karta. Prezzijiet għal informazzjoni f'formati oħra għandhom jiġu stabbiliti każ b'każ imma fil-limiti raġonevoli.Dokumenti għandhom jiġu pprovduti fil-lingwi disponibbli, waqt li tittieħed in konsiderazzjoni il-preferenza ta' l-applikant.Kull min jingħata aċċess għal dokument ta' l-Aġenzija ma jistax ibiegħ id-dokument, jew iqassmu għal skopjiet ta' kummerċ mingħajr awtorizzazzjoni minn qabel. Hi awtorizzata riproduzzjoni ta' dokumenti ppublikati, sakemm is-sors hu mgħarraf.IV. Applikazzjonijiet għandhom jiġu trattati kemm jista' jkun malajr taħt ir-risponsabbiltà tad-Direttur Eżekuttiv.L-applikant għandu jiġi informat bil-miktub fi żmien xahar jekk l-applikazzjoni tiegħu ġietx awtorizzata jew jekk l-intenzjoni hiex li jiġi rrifjutat l-aċċess. Fil-każ ta' l-aħħar, l-applikant għandu jkun informat bir-raġunijiet għal din l-intenzjoni u li għandu xahar biex jippreżenta lill-president tal-Bord ta' l-Amministrazzjoni talba għal reviżjoni ta' l-intenzjoni li jiġi rrifjutat l-aċċess, u jekk ma jagħmilx hekk jiġi meqjus bħala li rtira l-applikazzjoni tiegħu.Nuqqas ta' risposta għal applikazzjoni fi żmien xahar tas-sottomissjoni għandu jkun ekwivalenti għal rifjut. F'dan il-każ l-applikant jista' jippreżenta talba lill-president tal-Bord ta' l-Amministrazzjoni fi żmien xahar, u jekk ma jsirx dan hu jkun mequs bħala li rtira l-applikazzjoni.Id-deċiżjoni fuq l-applikazzjoni għall-reviżjoni għandha tittieħed kemm jista' jkun malajr u fi żmien xahrejn tas-sottomissjoni ta' applikazzjoni bħal din. Jekk l-applikazzjoni hi rrifjutata, id-deċiżjoni għandha turi l-motivazzjoni ta' dan. Fl-istess ħin, l-applikant għandu jkun informat bil-possibbiltà li jirreferri l-kwistjoni lill-Ombudsman skond id-dispożizzjonijiet ta' l-Artikolu 138e tat-Trattat tal-KE.V. Aċċess għal dokument ta' l-Aġenzija m'għandux ikun awtorizzat jekk il-kxif tiegħu jista' jdgħajjef- il-protezzjoni ta' l-interess pubbliku (sigurtà pubblika, relazzjonijiet internazzjonali, stabbiltà monetarja, proċeduri ġudizzjarji, spezzjonijiet u investigazzjonijiet),- il-protezzjoni ta' l-individwu u tal-privatezza,- il-protezzjoni tas-segretezza kummerċjali u industrijali,- il-protezzjoni ta' l-interessi finanzjarji tal-Komunità,- il-protezzjoni ta' riservatezza kif mitluba mill-persuna naturali jew ġuridika li tat xi informazzjoni li tinsab fid-dokument jew kif mitluba mil-leġislazzjoni tal-pajjiż membru li ta xi informazzjoni.Aċċess għal dokument ta' l-Aġenzija jista' jiġi rrifjutat biex tiġi protetta r-riservatezza tal-proċeduri ta' l-Aġenzija.VI. Din id-deċiżjoni għandha tiġi riveduta wara sentejn ta' operat. Bi preparazzjoni għal dik ir-reviżjoni, id-Direttur Eżekuttiv għandu jissottometti fi żmien stipulat rapport lill-Bord ta' l-Amministrazzjoni fuq l-implimentazzjoni ta' din id-Deċiżjoni.VII. Din id-Deċiżjoni għandha tidħol fis-seħħ fl-1 ta' Ġunju 1997. Għandha tiġi ppublikata fil-Ġurnal Uffiċjali tal-Komunitajiet Ewropej u tkun disponibbli għall-pubbliku.[1] ĠU L 120, tal-11.5.1990, p. 1.[2] ĠU L 158, tat-23.6.1990, p. 56.[3] ĠU L 340, tal-31.12.1993, p. 41.[4] Deċiżjoni tal-Kunsill ta' l-20.12.1993 dwar l-aċċess pubbliku għal dokumenti tal-Kunsill (ĠU L 340, tal-31.12.1993, p. 43), Deċiżjoni tal-Kummissjoni tat-8.2.1994 dwar l-aċċess pubbliku għal dokumenti tal-Kummissjoni (ĠU L 46, tat-18.2.1994, p. 58), kif modifikati bid-Deċiżjoni tad-19.9.1996 (ĠU L 247, tat-28.9.1996, p. 45).[5] Aġenzija Ewropea dwar l-Ambjent, Kongens Nytorv 6, DK-1050 Copenhague, Fax (45 33) 36 71 99.--------------------------------------------------


title: 2010/577/UE: Deċiżjoni tal-Kummissjoni tat- 28 ta’ Settembru 2010 li ttemm il-proċediment ta’ anti-dumping li jikkonċerna l-importazzjonijiet tal-tereftalat tal-polietilene li joriġinaw mill-Iran, il-Pakistan u l-Emirati Għarab Magħquda u li tirrilaxxa l-ammonti miġbura permezz tad-dazji provviżorji imposti

text:
               29.9.2010

               MT

               Il-Ġurnal Uffiċjali tal-Unjoni Ewropea

               L 254/40

         DEĊIŻJONI TAL-KUMMISSJONI
   tat-28 ta’ Settembru 2010
   li ttemm il-proċediment ta’ anti-dumping li jikkonċerna l-importazzjonijiet tal-tereftalat tal-polietilene li joriġinaw mill-Iran, il-Pakistan u l-Emirati Għarab Magħquda u li tirrilaxxa l-ammonti miġbura permezz tad-dazji provviżorji imposti
   (2010/577/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 9 tiegħu,
   Wara li kkonsultat lill-Kumitat Konsultattiv,
   Billi:
   A.   PROĊEDURA

   1.   Miżuri provviżorji

               (1)

               Fit-3 ta’ Settembru 2009, il-Kummissjoni ħabbret, permezz ta’ avviż li ġie ppubblikat f’Il-Ġurnal Uffiċjali tal-Unjoni Ewropea
                   (2), il-ftuħ ta’ proċediment anti-dumping li jikkonċerna l-importazzjonijiet fl-Unjoni ta’ ċertu tereftalat tal-polietilene (“PET”) li joriġinaw mill-Iran, il-Pakistan u l-Emirati Għarab Magħquda (“il-pajjiżi kkonċernati”). Fl-1 ta’ Ġunju 2010, il-Kummissjoni, bir-Regolament (UE) Nru 472/2010 (3) (ir-Regolament provviżorju’) imponiet dazju ta’ anti-dumping provviżorju fuq l-importazzjonijiet ta’ ċertu tereftalat tal-polietilene li joriġinaw mill-Iran u mill-Emirati Għarab Magħquda.

               (2)

               Il-proċediment ingħata bidu b’segwitu għal ilment imressaq fl-20 ta’ Lulju 2009 mill-Polyethylene Terephthalate Committee of Plastics Europe (“il-kwerelant”) f’isem il-produtturi li jirrappreżentaw proporzjon kbir, f’dan il-każ ta’ aktar minn 50 %, tal-produzzjoni totali tal-Unjoni ta’ ċertu tereftalat tal-polietilene.

               (3)

               Kif stipulat fil-premessa 11 tar-Regolament provviżorju, l-investigazzjoni ta’ dumping u ħsara kopriet il-perjodu mill-1 ta’ Lulju 2008 sat-30 ta’ Ġunju 2009 (“il-perjodu ta’ investigazzjoni” jew il-“PI”). L-eżami tax-xejriet rilevanti għall-valutazzjoni tal-ħsara kopra l-perjodu mill-1 ta’ Jannar 2006 sal-aħħar tal-PI (“il-perjodu meqjus”).

               (4)

               Fil-proċediment parallel tal-antisussidju, il-Kummissjoni permezz tar-Regolament (UE) Nru 473/2010 (4) imponiet dazju kompensatorju provviżorju fuq l-importazzjonijiet ta’ ċertu tereftalat tal-polietilene li joriġinaw fl-Iran u l-Emirati Għarab Magħquda.

         2.   Il-proċedura sussegwenti

               (5)

               Wara l-iżvelar tal-fatti u l-kunsiderazzjonijiet essenzjali, li fuq il-bażi tagħhom kien deċiż li jkunu imposti miżuri provviżorji antidumping (“l-iżvelar provviżorju”), għadd ta’ partijiet interessati ressqu sottomissjonijiet bil-miktub biex juru l-fehmiet tagħhom dwar is-sejbiet provviżorji. Il-partijiet li għamlu din it-talba ngħataw ukoll l-opportunità li jinstemgħu.

               (6)

               Il-Kummissjoni kompliet tfittex u tivverifika t-tagħrif kollu li qieset li kien meħtieġ għas-sejbiet definittivi tagħha. Il-kummenti bil-fomm u bil-miktub ippreżentati mill-partijiet interessati wara l-iżvelar provviżorju tqiesu u, fejn xieraq, is-sejbiet provviżorji ġew immodifikati skont dan.

               (7)

               Il-partijiet kollha kienu informati bil-fatti essenzali u l-konsiderazzjonijiet li fuq il-bażi tagħhom kien hemm il-ħsieb li jiġi rrakkomandat it-tmiem tal-proċediment u r-rilaxx tal-ammonti miġbura permezz ta’ dazji provviżorji imposti (“l-iżvelar finali”). Ingħataw ukoll perjodu li fih setgħu jagħmlu l-appelli wara li dan ġie żvelat.

               (8)

               Il-kummenti bil-fomm u bil-miktub ippreżentati mill-partijiet interessati tqiesu u, fejn xieraq, is-sejbiet ġew immodifikati skont dan.

         3.   Il-partijiet ikkonċernati mill-proċediment

               (9)

               Xi partijiet interessati ilmentaw li l-kampjun ta’ produtturi tal-UE ma kienx rappreżentattiv u kien inkonsistenti u li għalhekk l-analiżi tal-ħsara ma kinitx kompluta. B’mod partikolari, ilmentaw li t-teħid ta’ kampjuni ma kienx meħtieġ billi l-għadd ta’ produtturi ma kienx kbir. Barra minn hekk, sar l-ilment li bil-qsim “artifiċjali” tal-gruppi ta’ kumpaniji f’entitajiet legali individwali, il-kampjun ma jkunx fih xi wħud mill-kumpaniji ewlenin tas-suq (Artenius, M&G Polimeri) u li l-metodoloġija għall-għażla tal-kampjun hija inkonsistenti billi l-kampjun inkluda fih ukoll żewġ gruppi ta’ kumpaniji. Sar ukoll ilment li l-kampjun ma kienx rappreżentattiv billi ma kienx fih kull produttur kwalunkwe li jbiegħ lil manifattur PET relatat fi kwantitajiet suffiċjenti. Għaldaqstant l-istituzzjonijiet allegatament ma setgħux jaslu għal stima tal-kapaċità vera ta’ provvista tal-industrija tal-Unjoni u ma qiesux il-konflitt ta’ interess tal-industrija tal-Unjoni. Barra minn hekk, billi kien hemm kumpanija li ma pprovditx it-tagħrif kollu meħtieġ u tħalliet barra mill-kampjun, ir-rappreżentanza allegatament naqset għal 28 % tal-produzzjoni tal-UE. L-istess partijiet ilmentaw li l-kampjun magħżul ma kienx validu statistikament.

               (10)

               Għal dak li għandu x’jaqsam mal-argument li t-teħid ta’ kampjuni ma kienx meħtieġ billi l-għadd ta’ produtturi ma kienx kbir, mill-ġdid qed jiġi kkonfermat li fl-eżerċizzju ta’ teħid ta’ kampjuni ppreżentaw ruhħom 14-il produttur tal-Unjoni li ġejjin minn tmien kumpaniji. Minħabba l-għadd oġġettivament għoli ta’ produtturi tal-UE li kkooperaw, jiġifieri 14, it-teħid ta’ kampjuni twettaq skont l-Artikolu 17(1) tar-Regolament bażiku abbażi tal-volum l-aktar rappreżentattiv ta’ bejgħ li seta’ jiġi investigat b’mod raġonevoli fiż-żmien li kien disponibbli. Il-kampjun magħżul kien jikkonsisti minn ħames kumpaniji individwali (b’sitt imkejjen ta’ produzzjoni).

               (11)

               Għal dak li għandu x’jaqsam mal-ewwel ilment dwar ir-rappreżentanza tal-kampjun, ta’ min jinnota li l-istituzzjonijiet jistgħu jinkludu kumpaniji individwali li huma parti minn grupp ta’ kumpaniji ġewwa l-kampjun sakemm ikunu rappreżentattivi u jkollhom kontijiet finanzjarji separati. Kieku le, l-investigar tal-14-il produttur tal-UE li ġejjin mit-tmien gruppi ta’ kumpaniji ma kienx jippermetti t-tlestija fil-ħin tal-investigazzjoni. Iżda, il-fatt li żewġ gruppi ta’ kumpaniji ġew inklużi fil-kampjun mhuwiex inkonsistenti mal-metodoloġija ta’ teħid ta’ kampjuni applikata f’dan il-każ, jiġifieri l-aktar volumi rappreżentattivi ta’ bejgħ lill-klijenti tal-UE.

               (12)

               Għal dak li għandu x’jaqsam ma’ Indorama, dan il-grupp kellu żewġ impjanti ta’ produzzjoni differenti fil-PI – wieħed fil-Pajjiżi l-Baxxi u l-ieħor fir-Renju Unit. Li jiġi inkluż dan il-grupp fil-kampjun huwa bi qbil mal-metodoloġija ta’ teħid ta’ kampjuni applikata billi dawn l-impjanti jiffurmaw entità waħda mill-perspettiva legali u finanzjarja. Għal dak li għandu x’jaqsam ma’ Equipolymers, li kellha żewġ entitajiet separati li jipproduċu PET fil-PI (waħda fl-Italja u oħra fil-Ġermanja), il-kumpanija bagħtet rapporti ta’ ċifri kkonsolidati għaż-żewġ imkejjen. Billi l-verifika ta’ dawn iċ-ċifri kkonsolidati kienet possibbli waqt żjara fil-kwartieri ġenerali tal-kumpanija, ġie deċiż li jiġi aċċettat dan l-irrappurtar ikkonsolidat u li l-kumpaniji Equipolymers li jipproduċu PET jitqiesu bħala entità waħda għall-fini ta’ dan il-proċediment. Għal dak li għandu x’jaqsam mal-ilment li Artenius u M&G Polimeri kellhom jiġu inklużi fil-kampjun minħabba li huma kumpaniji ewlenin fis-suq, ta’ min jinnota li ebda waħda mill-entitajiet individwali tagħhom mhija parti mill-kumpaniji bl-ogħla volum ta’ bejgħ lill-klijenti tal-UE.

               (13)

               Għal dak li għandu x’jaqsam mal-ilment li l-kampjun ma kienx rappreżentattiv minħabba li ma kienx jinkludi produttur wieħed li fil-biċċa l-kbira jipproduċi għall-konsum intern, ta’ min jinnota li l-kapaċità ta’ provvista tista’ tiġi eżaminata fil-qafas tal-analiżi tal-interess tal-Unjoni jekk issir talba bħal din u għal dan il-għan il-konsum mhux ħieles jista’ jitnaqqas mill-volum ta’ produzzjoni. Għalhekk mhemmx għalfejn ikun hemm produttur ta’ dan it-tip fil-kampjun għall-eżami ta’ ċerti fatturi ta’ ħsara. It-tieni, kull interess doppju li jirriżulta mill-pożizzjoni ta’ kumpanija bħala waħda li tipproduċi u tipproċessa fl-istess ħin ukoll tista’ ssir stima tiegħu fl-analiżi tal-interess tal-Unjoni. Il-pożizzjoni ta’ kumpanija bħala waħda li tipproduċi u tipproċessa fl-UE mhijiex marbuta mar-rendiment tal-industrija tal-Unjoni fejn il-bejgħ lill-konsumaturi mhux relatati fl-UE jittieħed bħala kriterju ta’ tqabbil. Għaldaqstant, l-ilment hu rrifjutat.

               (14)

               Għal dak li għandu x’jaqsam mal-ilment dwar ir-rappreżentanza ġenerali tal-kampjun għal darb’oħra qed jiġi kkonfermat li t-tnaqqis tal-kampjun għal erba’ kumpaniji baxxa r-rappreżentanza għal 47 % minn 65 % tal-bejgħ li sar mill-produtturi kollha li kkooperaw. L-istess erba’ kumpaniji kienu jirrappreżentaw 52 % tal-produzzjoni tal-Unjoni. Dan jitqies bħala kampjun rappreżentattiv tal-produtturi tal-UE f’termini ta’ bejgħ lill-konsumaturi indipendenti fl-UE.

               (15)

               Għal dak li għandu x’jaqsam mal-ilment li l-kampjun magħżul ma kienx statistikament validu, ta’ min jinnota li l-Artikolu 17(1) tar-Regolament bażiku jipprevedi b’mod ċar li kampjun jissejjes fuq l-aktar volum rappreżentattiv tal-bejgħ li jista’ jiġi investigat b’mod raġonevoli fil-ħin disponibbli, bħala alternattiva għal kampjun “statistikament validu”.

               (16)

               Fin-nuqqas ta’ xi kummenti oħra rigward is-sejbiet, il-premessi 3 sa 10 tar-Regolament provviżorju huma b’dan ikkonfermati.

         B.   IL-PRODOTT IKKONĊERNAT U PRODOTT SIMILI

               (17)

               Ta’ min ifakkar li, fil-premessa 12 tar-Regolament provviżorju, il-prodott ikkonċernat kien iddefinit bħala tereftalat tal-polietilene, li n-numru ta’ viskożità tiegħu huwa 78 ml/g jew aktar skont l-Istandard ISO 1628-5, li joriġina mill-pajjiżi kkonċernati u li attwalment jinsab fi ħdan il-kodiċi NM 3907 60 20.

               (18)

               Barra minn hekk, fil-premessa 14 tar-Regolament provviżorju, intqal li l-investigazzjoni wriet li PET prodott u mibjugħ fl-Unjoni mill-industrija tal-Unjoni, u PET prodott u mibjugħ fis-swieq domestiċi tal-pajjiżi kkonċernati, u esportati lejn l-Unjoni kienu prodotti simili.

               (19)

               Billi l-prodott investigat tqies bħala prodott omoġeneju, ma nqasamx ulterjorment f’tipi differenti ta’ prodotti għall-kalkolu tal-marġnijiet ta’ dumping u ta’ ħsara.

               (20)

               Produttur esportatur ilmenta li l-PET għandha tinqasam f’tipi differenti ta’ prodotti skont in-numri differenti tagħhom ta’ viskożità billi n-numru ta’ viskożità huwa essenzjali biex jiġu ddeterminati l-applikazzjonijiet differenti għat-tipi ta’ PET li jiġu prodotti. Tqies li l-ilment għandu jintlaqa’ u l-metodoloġija għall-kalkolu tal-marġnijiet ta’ dumping u ħsara ġiet adattata skont dan.

         C.   DUMPING

               (21)

               Kif ġie spjegat fil-premessa 20, il-metodoloġija għall-kalkolu tal-marġni ta’ dumping ġiet adattata u l-marġni ta’ dumping għal kull pajjiż ikkonċernat issa huwa kkalkulat għal kull tip ta’ prodott b’mod separat.

         1.   L-Iran

   1.1.   Valur normali

               (22)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessi 16 sa 18 tar-Regolament provviżorju hija kkonfermata.

         1.2.   Prezz ta’ esportazzjoni

               (23)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessa 19 tar-Regolament provviżorju hija kkonfermata.

         1.3.   Tqabbil

               (24)

               Fil-premessa (23) tar-Regolament provviżorju ntqal li l-esportatur Iranjan ma kienx f’qagħda li jikkwantifika l-impatt allegat tas-sanzjonijiet kontra l-Iran b’mod li tintwera xi evidenza. Fil-kummenti tagħha dwar ir-Regolament provviżorju, il-kumpanija stqarret li d-dmir li jiġi ġġarantit tqabbil ġust kien tal-awtorità investigattiva u mhux tal-esportatur. Iżda, skont l-Artikolu 2(10)(k) tar-Regolament bażiku, jista’ jsir aġġustament ukoll għal differenzi f’fatturi oħra jekk jiġi pruvat illi jaffettwaw il-komparabilità tal-prezz, partikolarment li l-konsumaturi b’mod konsistenti iħallsu prezzijiet differenti fis-suq domestiku minħabba d-differenzi f’dawn il-fatturi. Billi hija r-responsabbiltà tal-produttur esportatur li jipprova l-eżistenza ta’ xi fattur ieħor, it-talba mhux qed tiġi milqugħa u l-metodoloġija spjegata fil-premessi (20) sa (23) tar-Regolament provviżorju hija kkonfermata.

         1.4.   Marġini ta’ dumping

               (25)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessi 24 sa 25 tar-Regolament provviżorju hija kkonfermata.

               (26)

               Il-marġini ta’ dumping definittiv għall-Iran, espress bħala perċentwali tal-prezz CIF fil-fruntiera tal-Unjoni, dazju mhux imħallas, huwa ta’ 26,8 %.

         2.   Il-Pakistan

   2.1.   Valur normali

               (27)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessi 27 sa 29 tar-Regolament provviżorju hija kkonfermata.

         2.2.   Prezz ta’ esportazzjoni

               (28)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessa 30 tar-Regolament provviżorju hija kkonfermata.

         2.3.   Tqabbil

               (29)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessi 31 sa 32 tar-Regolament provviżorju hija kkonfermata.

         2.4.   Marġini ta’ dumping

               (30)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessa 33 tar-Regolament provviżorju hija kkonfermata.

               (31)

               Il-marġini ta’ dumping definittiv għall-uniku produttur esportatur Pakistani, Novatex Limited, espress bħala perċentwali tal-prezz tal-CIF fil-fruntiera tal-Unjoni, bid-dazju mhux imħallas, huwa ta’ 0,6 %, jiġifieri taħt id-de minimis skont it-tifsira tal-Artikolu 9(3) tar-Regolament bażiku.

               (32)

               Minħabba li ma hemmx aktar produtturi tal-prodott ikkonċernat fil-Pakistan, ma għandhom jiġu imposti ebda miżuri definittivi.

         3.   L-Emirati Għarab Magħquda

   3.1.   Valur normali

               (33)

               Wara t-tibdil fil-metodoloġija spjegat fil-premessi 20 u 21, ir-riżultati tat-test tal-andament normali tal-kummerċ kif deskritti fil-premessi 37 u 38 tar-Regolament provviżorju nbidlu fir-rigward ta’ xi tipi ta’ prodott. Għalhekk, fejn il-volum ta’ bejgħ bi profitt ta’ tip ta’ prodott irrappreżenta 80 % jew inqas tal-volum totali ta’ bejgħ ta’ dan it-tip, jew fejn il-prezz medju differenzjat ta’ dan it-tip kien taħt il-kost ta’ produzzjoni, il-valur normali kien ibbażat fuq il-prezz domestiku effettiv, ikkalkulat bħala medja differenzjata ta’ bejgħ bi profitt ta’ dan it-tip biss.

               (34)

               Fejn ma kien hemm l-ebda bejgħ bi profitt ta’ ċertu tip ta’ prodott, tqies li dan it-tip ta’ prodott inbiegħ fi kwantitajiet mhux suffiċjenti biex il-prezz domestiku jipprovdi bażi xierqa għat-twaqqif tal-valur normali.

               (35)

               Kulfejn il-prezzijiet domestiċi ta’ tip ta’ prodott partikolari mibjugħ mill-produtturi esportaturi ma setgħux jintużaw biex jiġi stabbilit il-valur normali, il-valur normali nbena skont l-Artikolu 2(3) tar-Regolament bażiku.

               (36)

               Fil-bini tal-valur normali skont l-Artikolu 2(3) tar-Regolament bażiku, l-ammonti għall-ispejjeż għall-bejgħ, dawk amministrattivi u ġenerali u għall-profitti ġew ibbażati, skont l-Artikolu 2(6) tar-Regolament bażiku, fuq id-dejta effettiva marbuta mal-produzzjoni u l-bejgħ, fl-andament ordinarju tal-kummerċ, tal-prodott simili, mill-produttur esportatur li qiegħed jiġi investigat.

         3.2.   Prezz ta’ esportazzjoni

               (37)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessa 39 tar-Regolament provviżorju hija kkonfermata.

         3.3.   Tqabbil

               (38)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessi 40 sa 41 tar-Regolament provviżorju hija kkonfermata.

         3.4.   Marġini ta’ dumping

               (39)

               Fin-nuqqas ta’ xi kummenti għajr dawk li diġà ssemmew fil-premessi 20 u 21 hawn fuq, il-metodoloġija spjegata fil-premessa 42 tar-Regolament provviżorju hija kkonfermata.

               (40)

               Il-marġini ta’ dumping definittiv għall-uniku produttur esportatur tal-Emirati Għarab Magħquda, JBF RAK LLC, espress bħala perċentwali tal-prezz tal-CIF fil-fruntiera tal-Unjoni, bid-dazju mhux imħallas, huwa ta’ 0,6 %, jiġifieri taħt id-de minimis skont it-tifsira tal-Artikolu 9(3) tar-Regoalment bażiku.

               (41)

               Billi mhemmx produtturi oħra tal-prodott ikkonċernat fl-Emirati Għarab Magħquda, ma għandhom jiġu imposti ebda miżuri definittivi.

         D.   ĦSARA

   1.   Il-produzzjoni tal-Unjoni, l-industrija tal-Unjoni u l-konsum tal-Unjoni

               (42)

               Ma waslu ebda kummenti għal dak li għandu x’jaqsam mal-produzzjoni tal-Unjoni, l-industrija tal-Unjoni u l-konsum tal-Unjoni. Għaldaqstant, il-premessi minn (45) sa (50) tar-Regolament provviżorju huma b’dan ikkonfermati.

         2.   Importazzjonijiet mill-pajjiżi kkonċernati

   2.1.   Il-valutazzjoni kumulattiva tal-effetti tal-importazzjonijiet ikkonċernati

               (43)

               Mill-ġdid qed jiġi kkonfermat li fil-premessa (52) tar-Regolament provviżorju, tqies li billi l-marġni ta’ dumping li nstab għall-Pakistan kien de minimis, l-effett ta’ dawk l-importazzjonijiet ma setax jiġi evalwat flimkien mal-importazzjonijiet li provviżorjament instabu li kienu oġġett ta’ dumping mill-Iran u l-Emirati Għarab Magħquda.

               (44)

               Billi investigazzjoni ulterjuri wriet li l-marġini ta’ dumping għall-Emirati Għarab Magħquda kien ukoll de minimis, tqies li l-effett ta’ dawk l-importazzjonijiet ma jistax jiġi eżaminat flimkien mal-importazzjonijiet li huma oġġett ta’ dumping mill-Iran. Għaldaqstant, ma saret ebda evalwazzjoni kumulattiva tal-importazzjonijiet.

         2.2.   Volum ta’ importazzjonijiet ikkonċernati

               (45)

               Il-volum ta’ importazzjonijiet li kienu oġġett ta’ dumping tal-prodott ikkonċernat fl-UE beda minn livell relattivament baxx fl-2006, iżda żdied bil-mod il-mod sal-PI, u laħaq 55 500 tunnellata fil-PI. B’mod aktar speċifiku, l-importazzjonijiet mill-Iran aktar milli rduppjaw bejn l-2006 u l-2007, qabel ma reġgħu żdiedu b’aktar minn 100 punt perċentwali fl-2008 bi tqabbil mal-2007 u madwar 130 punt perċentwali bejn l-2008 u l-PI.

                  Tabella 1

                           2006

                           2007

                           2008

                           PI

                           Volum ta’ importazzjonijiet oġġett ta’ dumping mill-Iran (tunnellati)

                           11 752

                           26 624

                           40 101

                           55 500

                           Indiċi (2006 = 100)

                           100

                           227

                           341

                           472

                           Sehem tas-suq ta’ importazzjonijiet oġġett ta’ dumping mill-Iran

                           0,4  %

                           0,9  %

                           1,4  %

                           1,9  %

                              Sors: Eurostat.

         2.3.   Sehem tas-suq tal-importazzjonijiet ikkonċernati

               (46)

               Is-sehem tas-suq li kellhom l-importazzjonijiet oġġett ta’ dumping mill-Iran kien madwar 0,4 % matul l-2006 u żdied b’mod sostnut b’madwar 1,5 punti perċentwali matul il-perjodu kkunsidrat. Aktar speċifikament, dan żdied b’0,5 punti perċentwali bejn l-2006 u l-2007, kompla jiżdied bi 0,5 punti perċentwali bejn l-2007 u l-2008 u bi 0,5 punti perċentwali bejn l-2008 u l-PI. Fil-PI, is-sehem tas-suq ta’ importazzjonijiet li kienu oġġett ta’ dumping mill-Iran kien ta’ 1,9 %.

         2.4.   Il-prezzijiet

   (i)   Evoluzzjoni tal-prezzijiet

               (47)

               Il-prezz medju ta’ importazzjoni naqas bi 11 % fil-perjodu meqjus bl-akbar tnaqqis bejn l-2008 u l-PI. Aktar speċifikament, il-prezz medju baqa’ stabbli fl-2007 u naqas b’żewġ punti perċentwali fl-2008, qabel ma kompla jonqos b’disa’ punti perċentwali oħra fil-PI.

                  Tabella 2

                           2006

                           2007

                           2008

                           PI

                           Il-prezz tal-importazzjonijiet mill-Iran (EUR/tunnellata)

                           1 033

                           1 034

                           1 008

                           920

                           Indiċi

                           100

                           100

                           98

                           89

                              Sors: Eurostat.

         (ii)   Bejgħ taħt il-prezz

               (48)

               Wara l-iżvelar provviżorju, l-esportatur Iranjan ikkumenta li l-marġni ta’ ħsara tiegħu kien minfuħ iż-żejjed billi l-medja differenzjata tal-prezz ta’ bejgħ ta’ unità stabbilita kienet sottovalutata billi ġie kkalkulat ħażin l-ammont tal-aġġustament tal-livell ta’ kummerċ; iżda, ebda kwantifikazzjoni alternattiva tal-aġġustament tal-livell ta’ kummerċ ma ġiet proposta. Tabilħaqq, il-bażi għal-livell ta’ kummerċ użata għall-kalkolu provviżorju kienet ammont fiss għal kull tunnellata li hija kummissjoni li titħallas lill-aġent importatur li kkoopera u tirrappreżenta madwar 1 % tal-prezz medju CIF. Ebda tagħrif ieħor ma huwa disponibbli dwar dan l-aġġustament u għalhekk it-talba ma ntlaqitx. L-istess parti ilmentat ukoll li r-rata ta’ 2 % għall-ispejjeż ta’ wara l-importazzjoni kienet tidher inqas min-normal. Għal darb’oħra f’dan ir-rigward qed jiġi kkonfermat li ebda importatur ma kkoopera f’din l-investigazzjoni u ma kienx possibbli li tiġi vverifikata l-ispiża attwali ta’ wara l-importazzjoni. Għalhekk, fin-nuqqas ta’ xi tagħrif ieħor disponibbli, ġiet applikata r-rata użata fil-proċedimenti ta’ qabel.

               (49)

               Fid-dawl ta’ dan ta’ hawn fuq, qed jiġi kkonfermat b’mod definittiv li l-prodotti oġġett ta’ dumping li joriġinaw mill-Iran u li nbiegħu fl-Unjoni waqqgħu l-prezzijiet tal-industrija tal-Unjoni bi 3,2 %.

         3.   Il-qagħda tal-industrija tal-Unjoni

               (50)

               Xi partijiet interessati stqarru li ma kienet teżisti ebda ħsara billi minħabba l-kampjun allegatament ħażin ebda riżultat ma seta jiġi kkalkolat għall-industrija totali tal-Unjoni. Bħala eżempju tressaq l-argument li billi kumpanija waħda (mhux fil-kampjun) kienet uriet li kienet qed tuża aktar minn 100 % tal-kapaċità tagħha, dan kien sinjal ċar li ma kinitx teżisti ħsara. ta’ min jinnota li t-tagħrif li ntbagħat huwa estratt minn dak li bagħtet il-kumpanija lill-awtoritajiet tal-borsa u ma kienx ivverifikat. Dan it-tagħrif ma jikkwadrax mat-tagħrif fid-dokument. Barra minn hekk, fi kwalunkwe każ, l-utilizzazzjoni tal-kapaċità ta’ produttur wieħed tal-UE ma tistax tibdel is-sejbiet ta’ ħsara li jirrigwardjaw kważi l-indikaturi kollha l-oħra ta’ ħsara għall-produtturi tal-UE fil-kampjun u l-produtturi l-oħra tal-UE.

               (51)

               Minħabba li ma hemm l-ebda stqarrija jew kummenti oħra, il-premessi minn 63 sa 82 tar-Regolament provviżorju huma b’dan ikkonfermati.

         4.   Konklużjoni dwar il-ħsara

               (52)

               Fin-nuqqas ta’ xi kummenti speċifiċi, il-konklużjoni dwar il-ħsara stabbilita fil-premessi 83 sa 85 tar-Regolament provviżorju hija b’dan ikkonfermata.

         E.   KAWŻALITÀ

   1.   L-effett tal-importazzjonijiet oġġett ta’ dumping

               (53)

               Iż-żieda fil-volum tal-importazzjonijiet oġġett ta’ dumping mill-Iran bi kważi ħames darbiet bejn l-2006 u l-PI, u tas-sehem tagħha korrispondenti fis-suq tal-Unjoni, jiġifieri b’ 1,5 punti perċentwali, kif ukoll il-bejgħ taħt il-prezz li nstab (3.2 % matul il-PI) ġeneralment inzertat fl-istess żmien mat-tiħżin tal-qagħda ekonomika tal-industrija tal-Unjoni. Għalhekk, wieħed jista’ jikkonkludi li l-importazzjonijiet oġġett ta’ dumping mill-Iran kellhom impatt fuq il-ħsara li nstabet lill-industrija tal-Unjoni.

               (54)

               Huwa importanti li wieħed jenfasizza li fil-proċediment parallel tal-antisussidju, l-importazzjonijiet issussidjati akkumulati mill-Pakistan, l-Emirati Għarab Magħquda u l-Iran instabu li qed jikkawżaw ħsara materjali lill-industrija tal-Unjoni.

               (55)

               Mill-banda l-oħra, minħabba l-volumi konsiderevoli u l-prezzijiet baxxi tal-importazzjonijiet mill-Korea u l-Pakistan, qed jiġi kkonfermat ukoll, kif imsemmi fil-premessi 94 u 96 tar-Regolament provviżorju, li dawk l-importazzjonijiet ikkontribwixxew sa ċertu punt għall-ħsara mġarrba mill-industrija tal-Unjoni.

               (56)

               Barra minn hekk, f’dan il-proċediment, bosta importazzjonijiet mill-Emirati Għarab Magħquda (madwar 150 000 t) kienu ukoll qed jinbiegħu taħt il-prezzijiet tal-industrija tal-Unjoni.

               (57)

               Fl-istess waqt, is-sehem tas-suq tal-importazzjonijiet Iranjani kien taħt 1 % fl-2006 u fl-2007 u fil-PI kien qrib biss ta’ 2 %, li jikkorrispondi għal 55 000 t.

               (58)

               Ta’ min ukoll jinnota li l-bejgħ taħt il-prezz li ġie stabbilit għall-produttur Iranjan kien iktar baxx milli fil-każ tal-importazzjonijiet mhux oġġett ta’ dumping mill-Emirati Għarab Magħquda.

         2.   Konklużjoni dwar il-kawżalità

               (59)

               B’konklużjoni, filwaqt li l-analiżi ta’ hawn fuq uriet li l-importazzjonijiet oġġett ta’ dumping li oriġinaw fl-Iran kellhom xi impatt negattiv fuq il-qagħda tal-industrija tal-Unjoni, dan l-impatt, meħud għalih waħdu, ma kienx jeżisti b’mod tali li jista’ jitqies bħala materjali kif mitlub bl-Artikolu 3(6) tar-Regolament bażiku.

         F.   TERMINAZZJONI TAL-PROĊEDIMENT

               (60)

               L-investigazzjoni wriet li l-importazzjonijiet tal-prodott ikkonċernat mill-Pakistan u l-Emirati Għarab Magħquda ma nbigħux taħt il-prezzijiet normali. Għaldaqstant il-proċediment fir-rigward tal-Pakistan u l-Emirati Għarab Magħquda għandu jiġi tterminat mingħajr l-impożizzjoni ta’ miżuri.

               (61)

               L-investigazzjoni wriet li l-importazzjonijiet tal-prodott ikkonċernat mill-Iran saru bi prezzijiet taħt il-prezz normali u kkontribwixxew sa ċertu punt għall-ħsara mġarrba mill-industrija tal-Unjoni.

               (62)

               Iżda, kif jidher fil-premessa 59, ġie stabbilit li l-impatt negattiv tal-importazzjonijiet Iranjani fuq il-qagħda tal-industrija tal-Unjoni ma kienx jeżisti b’mod tali li jista’ jiġi kklassifikat bħala materjali.

               (63)

               Fid-dawl ta’ dan ta’ hawn fuq, meqjus in-nuqqas ta’ ħsara materjali kkawżata mill-importazzjonijiet oġġett ta’ dumping fl-Iran, ġie konkluż li l-proċediment għandu jiġi tterminat mingħajr l-impożizzjoni ta’ miżuri anki fil-każ tal-Iran.

               (64)

               L-ammonti miġbura permezz tad-dazju anti-dumping provviżorju skont ir-Regolament (UE) Nru 472/2010 għandu jiġi rilaxxat,

         ADOTTAT DIN ID-DEĊIŻJONI:
   Artikolu 1
   Il-proċediment ta’ anti-dumping li jikkonċerna l-importazzjonijiet tal- tereftalat tal-polietilene li għandha numru ta’ viskożità ta’ 78 ml/g jew iktar, skont l-Istandard ISO 1628-5, li bħalissa taqa’ taħt il-Kodiċi NM 3907 60 20 u li toriġina fl-Iran, il-Pakistan u l-Emirati Għarab Magħquda huwa b’dan itterminat.
   Artikolu 2
   Ir-Regolament (UE) Nru 472/2010 huwa b’dan irrevokat. L-ammonti miġbura permezz ta’ dazju provviżorju ta’ anti-dumping impost skont ir-Regolament (UE) Nru 472/2010 fuq l-importazzjonijiet tal- tereftalat tal-polietilene li għandha numru ta’ viskożità ta’ 78 ml/g jew iktar, skont l-Istandard ISO 1628-5, u li bħalissa taqa’ taħt il-Kodiċi NM 3907 60 20 u li toriġina fl-Iran u l-Emirati Għarab Magħquda għandhom jiġu rilaxxati.
   Artikolu 3
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, it-28 ta’ Settembru 2010.

            Għall-Kummissjoni

            Il-President

         José Manuel BARROSO

      (1)  ĠU L 343, 22.12.2009, p. 51.

      (2)  ĠU C 208, 3.9.2009, p. 12.

      (3)  ĠU L 134, 1.6.2010, p. 4.

      (4)  ĠU L 134, 1.6.2010, p. 25.


title: Deċiżjoni tal-Kunsill (UE) 2016/2025 tat-8 ta' Novembru 2016 li taħtar tliet membri u żewġ membri supplenti, proposti mir-Repubblika tal-Polonja fil-Kumitat tar-Reġjuni

text:
               19.11.2016

               MT

               Il-Ġurnal Uffiċjali tal-Unjoni Ewropea

               L 313/23

         DEĊIŻJONI TAL-KUNSILL (UE) 2016/2025
   tat-8 ta' Novembru 2016
   li taħtar tliet membri u żewġ membri supplenti, proposti mir-Repubblika tal-Polonja fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Pollakk,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għal tmiem il-mandati tas-Sur Jacek PROTAS, is-Sur Marek SOWA u s-Sur Jerzy ZAJĄKAŁA, saru vakanti s-siġġijiet ta' tliet membri fil-Kumitat tar-Reġjuni.

               (3)

               Konsegwentement għal tmiem il-mandat tas-Sur Krysztof PASZYK, sar vakanti siġġu ta' membru supplenti fil-Kumitat tar-Reġjuni.

               (4)

               Konsegwentement għall-ħatra tas-Sur Władysław ORTYL bħala membru tal-Kumitat tar-Reġjuni, sar vakanti siġġu ta' membru supplenti,

         ADOTTA DIN ID-DEĊIŻJONI:
   Artikolu 1
   Huma b'dan maħturin fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               (a)

               bħala membri:

                           —

                           Gustaw Marek BRZEZIN, marszałek województwa warmińsko-mazurskiego,

                           —

                           Władysław ORTYL, marszałek województwa podkarpackiego,

                           —

                           Dariusz Antoni STRUGAŁA, burmistrz miasta i gminy jaraczewo,

                     u

               (b)

               bħala membri supplenti:

                           —

                           Jacek KRUPA, marszałek województwa malopolskiego,

                           —

                           Wojciech SAŁUGA, marszałek województwa śląskiego.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-8 ta' Novembru 2016.

            Għall-Kunsill

            Il-President

         P. KAŽIMÍR

      (1)  Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).


title: 2010/329/CFSP: Deċiżjoni tal-Kunsill 2010/329/PESK tal- 14 ta’ Ġunju 2010 li temenda u testendi l-Azzjoni Konġunta 2007/405/PESK dwar il-missjoni tal-Pulizija tal-Unjoni Ewropea fil-qasam tar-riforma tas-settur tas-sigurtà (RSS) u r-relazzjoni tagħha mas-sistema tal-ġustizzja fir-Repubblika Demokratika tal-Kongo (EUPOL RD Congo)

text:
               15.6.2010

               MT

               Il-Ġurnal Uffiċjali tal-Unjoni Ewropea

               L 149/11

         DEĊIŻJONI TAL-KUNSILL 2010/329/PESK
   tal-14 ta’ Ġunju 2010
   li temenda u testendi l-Azzjoni Konġunta 2007/405/PESK dwar il-missjoni tal-Pulizija tal-Unjoni Ewropea fil-qasam tar-riforma tas-settur tas-sigurtà (RSS) u r-relazzjoni tagħha mas-sistema tal-ġustizzja fir-Repubblika Demokratika tal-Kongo (EUPOL RD Congo)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28 u 43(2) tiegħu,
   Billi:

               (1)

               Fit-12 ta’ Ġunju 2007, il-Kunsill adotta l-Azzjoni Konġunta 2007/405/PESK (1) li tistabbilixxi missjoni tal-pulizija tal-Unjoni Ewropea fi ħdan il-qafas tar-riforma tas-settur tas-sigurtà (RSS) u r-relazzjoni tagħha mas-sistema tal-ġustizzja fir-Repubblika Demokratika tal-Kongo (EUPOL RD Congo).

               (2)

               Fit-23 ta’ Ġunju 2008, il-Kunsill adotta l-Azzjoni Konġunta 2009/485/PESK (2) li temenda u testendi l-Azzjoni Konġunta 2007/405/PESK sat-30 ta’ Ġunju 2009.

               (3)

               Fil-15 ta’ Ġunju 2009, il-Kunsill adotta l-Azzjoni Konġunta 2009/466/PESK (3) li temenda u testendi l-Azzjoni Konġunta 2007/405/PESK sat-30 ta’ Ġunju 2010. L-Azzjoni Konġunta 2009/466/PESK prevediet li l-Kunsill għandu jistabbilixxi ammont ta’ referenza finanzjarja ġdid sabiex ikopri n-nefqa marbuta mal-missjoni għall-perijodu mill-1 ta’ Novembru 2009 sat-30 ta’ Ġunju 2010, li sar permezz tal-Azzjoni Konġunta 2009/769/PESK (4) li temenda l-Azzjoni Konġunta 2007/405/PESK.

               (4)

               Fit-13 ta’ April 2010, wara konsultazzjoni mal-awtoritajiet Kongoliżi u partijiet oħra konċernati, il-Kumitat Politiku u ta’ Sigurtà (KPS) endorsja estensjoni tal-missjoni għal tliet xhur, jiġifieri mill-1 ta’ Lulju 2010 sat-30 ta’ Settembru 2010.

               (5)

               Il-mandat tal-missjoni qed jitwettaq f’kuntest ta’ sigurtà li jista’ jiddeterjora u jimmina l-objettivi tal-Politika Estera u ta’ Sigurtà Komuni kif definiti fl-Artikolu 24 tat-TFUE.

               (6)

               L-Azzjoni Konġunta 2007/405/PESK għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   L-Azzjoni Konġunta 2007/405/PESK hija b’dan emendata kif ġej:

               (1)

               Fl-Artikolu 9(1), għandu jiżdied is-subparagrafu li ġej:
               “L-ammont ta’ referenza finanzjarja maħsub biex ikopri n-nefqa marbuta mal-missjoni għall-perijodu mill-1 ta’ Lulju 2010 sat-30 ta’ Settembru 2010 għandu jkun ta’ EUR 2 020 000.”;

               (2)

               Fl-Artikolu 16, it-tieni paragrafu għandu jiġi sostitwit b’dan li ġej:
               “Għandha tiskadi fit-30 ta’ Settembru 2010.”

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Luxembourgu, l-14 ta’ Ġunju 2010.

            Għall-Kunsill

            Il-President

         C. ASHTON

      (1)  ĠU L 151, 13.6.2007, p. 46.

      (2)  ĠU L 164, 25.6.2008, p. 44.

      (3)  ĠU L 151, 16.6.2009, p. 40.

      (4)  ĠU L 274, 20.10.2009, p. 45.


title: 2013/295/UE: Deċiżjoni tal-Kummissjoni tas- 17 ta’ Ġunju 2013 li temenda d-Deċiżjonijiet 2006/799/KE, 2007/64/KE, 2009/300/KE, 2009/543/KE, 2009/544/KE, 2009/563/KE, 2009/564/KE, 2009/567/KE, 2009/568/KE, 2009/578/KE, 2009/598/KE, 2009/607/KE, 2009/894/KE, 2009/967/KE, 2010/18/KE u 2011/331/UE sabiex ittawwal il-validità tal-kriterji ekoloġiċi għall-għoti tal-Ekotikketta tal-UE lil ċerti prodotti (notifikata bid-dokument C(2013) 3550)

text:
               19.6.2013

               MT

               Il-Ġurnal Uffiċjali tal-Unjoni Ewropea

               L 167/57

         DEĊIŻJONI TAL-KUMMISSJONI
   tas-17 ta’ Ġunju 2013
   li temenda d-Deċiżjonijiet 2006/799/KE, 2007/64/KE, 2009/300/KE, 2009/543/KE, 2009/544/KE, 2009/563/KE, 2009/564/KE, 2009/567/KE, 2009/568/KE, 2009/578/KE, 2009/598/KE, 2009/607/KE, 2009/894/KE, 2009/967/KE, 2010/18/KE u 2011/331/UE sabiex ittawwal il-validità tal-kriterji ekoloġiċi għall-għoti tal-Ekotikketta tal-UE lil ċerti prodotti
   (notifikata bid-dokument C(2013) 3550)
   (2013/295/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta’ Novembru 2009 dwar skema ta’ Ekotikketta tal-UE (1), u b’mod partikulari l-punt (c) tal-Artikolu 8(3) tiegħu,
   Wara li kkonsultat il-Bord tal-Unjoni Ewropea għat-Tikkettar Ekoloġiku,
   Billi:

               (1)

               Id-Deċiżjoni tal-Kummissjoni 2006/799/KE tat-3 ta’ Novembru 2006 li tistabbilixxi l-kriterji ekoloġiċi u r-rekwiżiti tal-istima u l-verifikazzjoni relatati mal-għoti ta’ ekotikketta tal-Komunità għall-materjali li jtejbu l-ħamrija (2) tiskadi fil-31 ta’ Diċembru 2013.

               (2)

               Id-Deċiżjoni tal-Kummissjoni 2007/64/KE tal-15 ta’ Diċembru 2006 li tistabbilixxi kriterji ekoloġiċi riveduti u r-rekwiżiti ta’ stima u verifikazzjoni relatati għall-għoti ta’ ekotikketta tal-Komunità għall-midja tat-tkabbir (3) tiskadi fil-31 ta’ Diċembru 2013.

               (3)

               Id-Deċiżjoni tal-Kummissjoni 2009/300/KE tal-12 ta’ Marzu 2009 li tistabbilixxi l-kriterji ekoloġiċi riveduti għall-għotja tal-Ekotikketta Komunitarja lit-televiżjonijiet (4) tiskadi fil-31 ta’ Ottubru 2013.

               (4)

               Id-Deċiżjoni tal-Kummissjoni 2009/543/KE tat-13 ta’ Awwissu 2008 li tistabbilixxi l-kriterji ekoloġiċi għall-għoti tal-ekotikketta Komunitarja għaż-żebgħa u l-verniċ ta’ barra (5) tiskadi fit-30 ta’ Ġunju 2013.

               (5)

               Id-Deċiżjoni tal-Kummissjoni 2009/544/KE tat-13 ta’ Awwissu 2008 li tistabbilixxi l-kriterji ekoloġiċi għall-għoti tal-ekotikketta Komunitarja għaż-żebgħa u l-verniċ ta’ ġewwa (6) tiskadi fit-30 ta’ Ġunju 2013.

               (6)

               Id-Deċiżjoni tal-Kummissjoni 2009/563/KE tad-9 ta’ Lulju 2009 li tistabbilixxi l-kriterji ekoloġiċi għall-għoti tal-ekotikketta Komunitarja lix-xedd tas-saqajn (7) tiskadi fl-10 ta’ Lulju 2013.

               (7)

               Id-Deċiżjoni tal-Kummissjoni 2009/564/KE tad-9 ta’ Lulju 2009 li tistabbilixxi l-kriterji ekoloġiċi għall-għoti tal-ekotikketta Komunitarja lis-servizz ta’ post ta’ kampeġġ (8) tiskadi fl-10 ta’ Lulju 2013.

               (8)

               Id-Deċiżjoni tal-Kummissjoni 2009/567/KE tad-9 ta’ Lulju 2009 li tistabbilixxi l-kriterji ekoloġiċi għall-għoti tal-Ekotikketta Komunitarja lill-prodotti tessili (9) tiskadi fl-10 ta’ Lulju 2013.

               (9)

               Id-Deċiżjoni tal-Kummissjoni 2009/568/KE tad-9 ta’ Lulju 2009 li tistabbilixxi l-kriterji ekoloġiċi għall-għoti tal-Ekotikketta Komunitarja għall-karta assorbenti (10) tiskadi fl-10 ta’ Lulju 2013.

               (10)

               Id-Deċiżjoni tal-Kummissjoni 2009/578/KE tad-9 ta’ Lulju 2009 li tistabbilixxi l-kriterji ekoloġiċi għall-għoti tal-ekotikketta Komunitarja lis-servizz ta’ akkomodazzjoni turistika (11) tiskadi fl-10 ta’ Lulju 2013.

               (11)

               Id-Deċiżjoni tal-Kummissjoni 2009/598/KE tad-9 ta’ Lulju 2009 li tistabbilixxi l-kriterji ekoloġiċi għall-għoti tal-Ekotikketta Komunitarja lis-saqqijiet tas-sodda (12) tiskadi fl-10 ta’ Lulju 2013.

               (12)

               Id-Deċiżjoni tal-Kummissjoni 2009/607/KE tad-9 ta’ Lulju 2009 li tistabbilixxi l-kriterji ekoloġiċi għall-għoti tal-ekotikketta Komunitarja lill-kisi iebes (13) tiskadi fl-10 ta’ Lulju 2013.

               (13)

               Id-Deċiżjoni tal-Kummissjoni 2009/894/KE tat-30 ta’ Novembru 2009 li tistabbilixxi l-kriterji ekoloġiċi għall-għoti tal-Ekotikketta Komunitarja għal għamara tal-injam (14) tiskadi fl-1 ta’ Diċembru 2013.

               (14)

               Id-Deċiżjoni tal-Kummissjoni 2009/967/KE tat-30 ta’ Novembru 2009 li tistabbilixxi l-kriterji ekoloġiċi għall-għoti tal-Ekotikketta Komunitarja għall-kisi tessili tal-art (15) tiskadi fl-1 ta’ Diċembru 2013.

               (15)

               Id-Deċiżjoni tal-Kummissjoni 2010/18/KE tas-26 ta’ Novembru 2009 li tistabbilixxi l-kriterji ekoloġiċi għall-għoti tal-Ekotikketta Komunitarja għal kisi tal-injam tal-art (16) tiskadi fis-27 ta’ Novembru 2013.

               (16)

               Id-Deċiżjoni tal-Kummissjoni 2011/331/UE tas-6 ta’ Ġunju 2011 dwar l-istabbiliment tal-kriterji ekoloġiċi għall-għoti tal-Ekotikketta tal-UE għal sorsi tad-dawl (17) tiskadi fis-6 ta’ Ġunju 2013.

               (17)

               Twettqet valutazzjoni biex tevalwa r-rilevanza u l-adegwatezza tal-kriterji ekoloġiċi attwali, kif ukoll tar-rekwiżiti ta’ valutazzjoni u ta’ verifika relatati, stabbiliti minn dawk id-Deċiżjonijiet. Minħabba l-istadji differenti tal-proċess tar-reviżjoni għal dawk id-Deċiżjonijiet, huwa xieraq li jittawlu l-perjodi ta’ validità tal-kriterji ekoloġiċi u r-rekwiżiti ta’ valutazzjoni u ta’ verifika relatati li huma stabbilixxew. Il-perjodu ta’ validità tal-kriterji ekoloġiċi u r-rekwiżiti ta’ valutazzjoni u ta’ verifika relatati stipulati fid-Deċiżjonijiet 2009/567/KE, 2009/543/KE, 2009/544/KE u 2009/598/KE għandu jittawwal sat-30 ta’ Ġunju 2014. Il-perjodu ta’ validità tal-kriterji ekoloġiċi u r-rekwiżiti ta’ valutazzjoni u ta’ verifika relatati stipulati fid-Deċiżjoni 2009/300/KE għandu jittawwal sal-31 ta’ Ottubru 2014. Il-perjodu ta’ validità tal-kriterji ekoloġiċi u r-rekwiżiti ta’ valutazzjoni u ta’ verifika relatati stipulati fid-Deċiżjonijiet 2006/799/KE, 2007/64/KE, 2009/894/KE u 2011/331/UE għandu jittawwal sal-31 ta’ Diċembru 2014. Il-perjodu ta’ validità tal-kriterji ekoloġiċi u r-rekwiżiti ta’ valutazzjoni u ta’ verifika relatati stipulati fid-Deċiżjonijiet 2009/563/KE u 2009/568/KE għandu jittawwal sat-30 ta’ Ġunju 2015. Il-perjodu ta’ validità tal-kriterji ekoloġiċi u r-rekwiżiti ta’ valutazzjoni u ta’ verifika relatati stipulati fid-Deċiżjonijiet 2009/564/KE u 2009/578/KE għandu jittawwal sat-30 ta’ Novembru 2015. Il-perjodu ta’ validità tal-kriterji ekoloġiċi u r-rekwiżiti ta’ valutazzjoni u ta’ verifika relatati stipulati fid-Deċiżjonijiet 2009/967/KE u 2010/18/KE għandu jittawwal sal-31 ta’ Diċembru 2015, filwaqt li l-perjodu ta’ validità tal-kriterji ekoloġiċi u r-rekwiżiti ta’ valutazzjoni u ta’ verifika relatati stipulati fid-Deċiżjoni 2009/607/KE għandu jittawwal sat-30 ta’ Novembru 2017.

               (18)

               Id-Deċiżjonijiet 2006/799/KE, 2007/64/KE, 2009/300/KE, 2009/543/KE, 2009/544/KE, 2009/563/KE, 2009/564/KE, 2009/567/KE, 2009/568/KE, 2009/578/KE, 2009/598/KE, 2009/607/KE, 2009/894/KE, 2009/967/KE, 2010/18/KE u 2011/331/UE għalhekk għandhom jiġu emendati skont dan.

               (19)

               Il-miżuri previsti f’din id-Deċiżjoni huma skont l-opinjoni tal-Kumitat imwaqqaf permezz tal-Artikolu 16 tar-Regolament (KE) Nru 66/2010,

         ADOTTAT DIN ID-DEĊIŻJONI:
   Artikolu 1
   L-Artikolu 6 tad-Deċiżjoni 2006/799/KE jinbidel b’dan li ġej:

      “Artikolu 6
      Il-kriterji ekoloġiċi għall-grupp ta’ prodotti “materjali li jtejbu l-ħamrija” u r-rekwiżiti ta’ valutazzjoni u ta’ verifika relatati għandhom jibqgħu validi sal-31 ta’ Diċembru 2014.”

   Artikolu 2
   L-Artikolu 5 tad-Deċiżjoni 2007/64/KE jinbidel b’dan li ġej:

      “Artikolu 5
      Il-kriterji ekoloġiċi għall-grupp ta’ prodotti “midja tat-tkabbir” u r-rekwiżiti ta’ valutazzjoni u ta’ verifika relatati għandhom jibqgħu validi sal-31 ta’ Diċembru 2014.”

   Artikolu 3
   L-Artikolu 3 tad-Deċiżjoni 2009/300/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “televiżjonijiet”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sal-31 ta’ Ottubru 2014.”

   Artikolu 4
   L-Artikolu 3 tad-Deċiżjoni 2009/543/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “żebgħa u l-verniċ ta’ barra”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Ġunju 2014.”

   Artikolu 5
   L-Artikolu 3 tad-Deċiżjoni 2009/544/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “żebgħa u l-verniċ ta’ ġewwa”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Ġunju 2014.”

   Artikolu 6
   L-Artikolu 3 tad-Deċiżjoni 2009/563/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “xedd tas-saqajn”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Ġunju 2015.”

   Artikolu 7
   L-Artikolu 4 tad-Deċiżjoni 2009/564/KE jinbidel b’dan li ġej:

      “Artikolu 4
      Il-kriterji ekoloġiċi għall-grupp ta’ prodotti “servizz ta’ post ta’ kampeġġ”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Novembru 2015.”

   Artikolu 8
   L-Artikolu 3 tad-Deċiżjoni 2009/567/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “prodotti tessili”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Ġunju 2014.”

   Artikolu 9
   L-Artikolu 3 tad-Deċiżjoni 2009/568/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “karta assorbenti”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Ġunju 2015.”

   Artikolu 10
   L-Artikolu 4 tad-Deċiżjoni 2009/578/KE jinbidel b’dan li ġej:

      “Artikolu 4
      Il-kriterji ekoloġiċi għall-grupp ta’ prodotti “servizz ta’ akkomodazzjoni turistika”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Novembru 2015.”

   Artikolu 11
   L-Artikolu 3 tad-Deċiżjoni 2009/598/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “saqqijiet tas-sodod”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Ġunju 2014.”

   Artikolu 12
   L-Artikolu 3 tad-Deċiżjoni 2009/607/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “kisi iebes”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sat-30 ta’ Novembru 2017.”

   Artikolu 13
   L-Artikolu 3 tad-Deċiżjoni 2009/894/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “għamara tal-injam”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sal-31 ta’ Diċembru 2014.”

   Artikolu 14
   L-Artikolu 3 tad-Deċiżjoni 2009/967/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “kisi tessili tal-art”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sal-31 ta’ Diċembru 2015.”

   Artikolu 15
   L-Artikolu 3 tad-Deċiżjoni 2010/18/KE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “kisi tal-injam tal-art”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sal-31 ta’ Diċembru 2015.”

   Artikolu 16
   L-Artikolu 3 tad-Deċiżjoni 2011/331/UE jinbidel b’dan li ġej:

      “Artikolu 3
      Il-kriterji ekoloġiċi għall-grupp ta’ prodotti “sorsi tad-dawl”, kif ukoll ir-rekwiżiti ta’ valutazzjoni u ta’ verifika relatati, għandhom jibqgħu validi sal-31 ta’ Diċembru 2014.”

   Artikolu 17
   Din id-Deċiżjoni hija indirizzata lill-Istati Membri.

      Magħmul fi Brussell, is-17 ta’ Ġunju 2013.

            Għall-Kummissjoni

         Janez POTOČNIK

            Membru tal-Kummissjoni

      (1)  ĠU L 27, 30.1.2010, p. 1.

      (2)  ĠU L 325, 24.11.2006, p. 28.

      (3)  ĠU L 32, 6.2.2007, p. 137.

      (4)  ĠU L 82, 28.3.2009, p. 3.

      (5)  ĠU L 181, 14.7.2009, p. 27.

      (6)  ĠU L 181, 14.7.2009, p. 39.

      (7)  ĠU L 196, 28.7.2009, p. 27.

      (8)  ĠU L 196, 28.7.2009, p. 36.

      (9)  ĠU L 197, 29.7.2009, p. 70.

      (10)  ĠU L 197, 29.7.2009, p. 87.

      (11)  ĠU L 198, 30.7.2009, p. 57.

      (12)  ĠU L 203, 5.8.2009, p. 65.

      (13)  ĠU L 208, 12.8.2009, p. 21.

      (14)  ĠU L 320, 5.12.2009, p. 23.

      (15)  ĠU L 332, 17.12.2009, p. 1.

      (16)  ĠU L 8, 13.1.2010, p. 32.

      (17)  ĠU L 148, 7.6.2011, p. 13.


title: 2010/741/UE: Deċiżjoni tal-Parlament Ewropew u tal-Kunsill tal- 24 ta' Novembru 2010 dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2009/027 NL/Noord Brabant u Zuid Holland Diviżjoni 18 mill-Olanda)

text:
               4.12.2010

               MT

               Il-Ġurnal Uffiċjali tal-Unjoni Ewropea

               L 318/38

         DEĊIŻJONI TAL-PARLAMENT EWROPEW U TAL-KUNSILL
   tal-24 ta' Novembru 2010
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2009/027 NL/Noord Brabant u Zuid Holland Diviżjoni 18 mill-Olanda)
   (2010/741/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina finanzjarja u l-amministrazzjoni finanzjarja soda (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (2), u b’mod partikulari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni twaqqaf biex jipprovdi appoġġ addizzjonali għall-ħaddiema ssensjati minħabba bidliet strutturali kbar fix-xejriet kummerċjali dinjin dovuti għall-globalizzazzjoni u sabiex jiġu megħjuna fir-riintegrazzjoni tagħhom fis-suq tax-xogħol.

               (2)

               L-ambitu tal-FEAG twessa’ għall-applikazzjonijiet imressqa mill-1 ta' Mejju 2009 biex jinkludi sostenn lill-ħaddiema li jitilfu l-impjieg bħala riżultat dirett tal-kriżi globali finanzjarja u ekonomika.

               (3)

               Il-Ftehim Interistituzzjonali tas-17 ta' Mejju 2006 jippermetti l-mobilizzazzjoni tal-FEAG taħt il-limitu massimu annwali ta' EUR 500 miljun.

               (4)

               Ir-Renju tal-Olanda ressaq applikazzjoni fit-30 ta' Diċembru 2009 għall-mobilizzazzjoni tal-FEAG, fir-rigward ta' sensji f’70 intrapriża li joperaw fid-Diviżjoni 18 tar-Reviżjoni 2 tan-NACE (stampar u r-riproduzzjoni ta' midja rrekordjata) fiż-żewġ reġjuni kontigwi NUTS II ta' Noord Brabant (NL41) u Zuid Holland (NL33) u ssupplimenta b’tagħrif addizzjonali sal-11 ta' Mejju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontributi finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ressqet proposta biex tuża l-ammont ta' EUR 2 890 027.

               (5)

               L-FEAG għandu, għalhekk, jiġi mmobilizzat sabiex jipprovdi kontribut finanzjarju għall-applikazzjoni mressqa mill-Olanda,

         ADOTTAW DIN ID-DEĊIŻJONI:
   Artikolu 1
   Fil-qafas tal-baġit ġenerali tal-Unjoni Ewropea għas-sena finanzjarja 2010, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi s-somma ta' EUR 2 890 027 f’approprjazzjonijiet għall-impenji u għall-ħlasijiet.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, l-24 ta’ Novembru 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.